09. Қўшнининг қўшни устидаги ҳақлари – Islom Nuri\n09. Қўшнининг қўшни устидаги ҳақлари\nҚўшнининг қўшниси устида фақат қўшни бўлганлиги сабаб ҳақлари бор, қўшни қўшнисига нисбатан бошқаларга ҳақли бўлмаган бирмунча ҳақ-ҳуқуқларга эга. Шунингдек, қўшнининг ҳурматларини поймол қилиш ва унга тажовуз қилиш гуноҳи ҳам бошқаларга қилинган тажовуз гуноҳидан анча катта саналади. Қуръон ва Суннатда мавжуд далиллар шунга далолат қилади:\nАллоҳ таоло айтади: «Аллоҳга ибодат қилинглар ва Унга ҳеч нарсани шерик қилманглар! Ота-онангизга ҳамда қариндош-уруғ, етим ва мискинларга, қариндош қўшни ва бегона қўшнига, ёнингиздаги ҳамроҳингизга, йўловчи мусофирга ва қўлларингиздаги қулларингизга яхшилик қилингиз!» (Нисо: 36).\nОиша розияллоҳу анҳодан ривоят қилинади: Набий соллаллоҳу алайҳи ва саллам айтдилар: «Қўшнига яхшилик қилиш хусусида Жибрил алайҳис-салом менга шунчалик кўп насиҳат қилдики, ҳатто мен қўшнини қўшнига меросхўр қилиб қўйса керак, дедим» (Муттафақун алайҳ).\nАбдуллоҳ ибн Амр розияллоҳу анҳу қўй сўйганида: «Яҳудий қўшнимга ҳам бердингизларми? Чунки мен Расулуллоҳ соллаллоҳу алайҳи ва салламнинг: «Қўшнига яхшилик қилиш хусусида Жибрил алайҳис-салом менга шунчалик кўп тайинладиларки, мен қўшни меросхўр қилиб қўярмикин, деб ўйладим», деганларини эшитганман», деди (Термизий, Абу Довуд ривояти, Саҳиҳу сунани Аби Довуд: 4291).\nАбу Умома розияллоҳу анҳудан ривоят қилинади: Мен Расулуллоҳ соллаллоҳу алайҳи ва салламнинг «Ҳажжатул-вадоъ»да туялари Жадъонинг устида ўтирган ҳолларида: «Сизларни қўшнига яхшилик қилишга буюраман» деб кўп такрорлаганларини эшитдим, ҳатто мен «Қўшнини қўшнига меросхўр қилиб қўядилар шекилли» деб ўйладим. (Табароний ривояти, Саҳиҳут-тарғиб ват-тарҳиб: 2573).\nҚўшнини иззат-икром қилиш ва унга яхшилик қилишнинг фазли ҳамда қўшнисига яхшилик раво кўрмайдиган киши ҳақида\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: «Ҳаром нарсалардан тийилинг, энг ибодатли киши бўласиз. Аллоҳ қисматингизга битган нарсага рози бўлинг, энг бадавлат одам бўласиз. Қўшнингизга яхшилик қилинг, мўмин бўласиз. Ўзингизга яхши кўрган нарсани одамларга ҳам яхши кўринг, мусулмон бўласиз. Кўп кулаверманг! Зеро, кўп кулги қалбни ўлдиради» (Аҳмад, Термизий ва Ибн Ҳиббон ривоятлари, Саҳиҳул-жомиъ: 100).\nЖобир розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Ҳар бир яхши иш садақадир. Биродаринг юзига табассум билан боқишинг ҳам, челагингдан қўшнингнинг идишига сув қуйиб беришинг ҳам яхши ишлар жумласига киради» (Аҳмад, Термизий, Ҳоким ривоятлари, Саҳиҳул-жомиъ: 4557).\nАнас розияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: «Жоним Қўлида бўлган Зотга қасамки, банда то ўзи учун яхши кўрган нарсани қўшнисига ҳам яхши кўрмагунича иймонли бўлмайди» (Муслим ривояти).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: «Кимки Аллоҳ ва охират кунига иймон келтирган бўлса, қўшнисига яхшилик қилсин!» (Муттафақун алайҳ).\nАбу Зар розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Ҳеч бирингиз яхшиликдан бирор нарсани ҳақир санамасин. Агар гўшт сотиб олсанг ё қозон қайнатсанг, сувини кўпроқ қил ва қўшнингга ҳам ундан (сувидан) сузиб бер» (Термизий ривояти, Саҳиҳул-жомиъ: 7634).\nАбу Зар розияллоҳу анҳудан ривоят қилинади: Халилим соллаллоҳу алайҳи ва саллам менга шундай насиҳат қилдилар: «Эй Абу Зар, агар шўрва пиширсанг, сувини кўпайтир ва қўшниларингдан хабар ол ёки қўшниларингга ҳам улаш» (Саҳиҳул-адабил-муфрад: 83).\nАбу Зар розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Эй Абу Зар, агар шўрва пиширсанг, сувини кўпроқ сол ва қўшниларингдан хабар ол» (Муслим ривояти).\nАбдуллоҳ ибн Амр розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Аллоҳ наздида дўстларнинг энг яхшиси ўз дўстига яхшироқларидир, Аллоҳ наздида қўшниларнинг энг яхшиси ўз қўшнисига яхшироқларидир» (Термизий, Доримий ривоятлари, Албоний саҳиҳ санаган, Мишкотул-масобиҳ: 4987).\nАбдурраҳмон ибн Аби Қурод розияллоҳу анҳудан ривоят қилинади: Набий соллаллоҳу алайҳи ва саллам айтдилар: «Ким Аллоҳ ва Расулини яхши кўришни ёки Аллоҳ ва Расули уни яхши кўришларини истаса, сўзлаганида рост сўзласин, омонат берилса уни адо этсин, қўшнисига яхши қўшничилик қилсин» (Байҳақий «Шуъабул-иймон»да келтирган, Албоний «Мишкот»да саҳиҳ санаган).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: «Эй мусулмон аёллар! Қўшни аёл қўшни аёлга ҳатто қўйнинг бир дона туёғини ҳадя этишини ҳам ҳақир-арзимас санамасин.» (Муттафақун алайҳ).\nИбн Аббос розияллоҳу анҳумодан ривоят қилинади: Расулуллоҳ соллаллоҳу алайҳи ва саллам айтдилар: «Ён қўшниси оч бўла туриб, ўзи тўқ юрадиган одам комил иймонли эмас» (Табароний, Ҳоким, Байҳақий ривоятлари, Саҳиҳул-жомиъ: 5382).\nАнас розияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: «Ён қўшнисининг оч-наҳорлигини била туриб, қорни тўқ ҳолда тунаган киши менга иймон келтирмабди» (Баззор, Табароний ривоятлари, Саҳиҳул-жомиъ: 5505).\nИбн Умар розияллоҳу анҳумодан ривоят қилинади: Мен Расулуллоҳ соллаллоҳу алайҳи ва салламнинг шундай деганларини эшитганман: «Қанча қўшнилар бўладики, қиёмат куни қўшнисини маҳкам тутиб: «Эй Роббим! Бу одам юзимга эшигини ёпиб олган, яхшилигини мендан қизғанган» дейди» (Саҳиҳул-адабил-муфрад: 81).\nОиша розияллоҳу анҳодан ривоят қилинади: Расулуллоҳ соллаллоҳу алайҳи ва саллам унга айтдилар: «Кимга мулойимликдан насиба берилган бўлса, унга дунё ва охират яхшилигидан насибаси берилибди. Силаи раҳм, ҳусни хулқ ва яхши қўшничилик диёрларни обод, умрларни зиёда қилади» (Аҳмад ривояти, Ас-силсилатус-саҳиҳа: 519).\nҚўшнилар ичида сизнинг фазлу марҳаматингиз ва яхшилигингизга лойиқроғи сизга эшиги ва хонадони яқинроғидир\nОиша розияллоҳу анҳодан ривоят қилинади: Мен Расулуллоҳ соллаллоҳу алайҳи ва салламдан: «Ё Расулуллоҳ, менинг иккита қўшним бор, улардан қай бирига ҳадя беришим афзал?», деб сўрадим. «Эшиги сизга яқинроқ бўлганига», деб жавоб бердилар (Бухорий, Абу Довуд ривоятлари).\nҲасан Басрий раҳимаҳуллоҳдан кишига нечта хонадон қўшни бўлиши ҳақида сўралганда: «Олди томонидан 40 та, орқа томонидан 40 та, ўнгидан 40 та, чапидан 40 та хонадон» деб жавоб бердилар (Саҳиҳул-адабил-муфрад: 80).\nҚўшниси ғайридин бўлган киши ҳақида\nМужоҳид айтади: Мен Абдуллоҳ ибн Амрнинг уйида эдим, унинг ғуломи қўйнинг терисини шилаётган эди, «Эй ғулом, шилиб бўлгач, гўштдан энг аввал яҳудий қўшнимизга бергин!», деди. Шунда кимдир биров: Аллоҳ сизни ўнгласин «Яҳудийга эмиш?!» деди таажжубланиб. Абдуллоҳ деди: «Мен Набий соллаллоҳу алайҳи ва салламнинг қўшни ҳақида кўп насиҳат қилганларини эшитганман, ҳатто бизлар қўшни ҳам ворислар қаторига киритилса керак, деб ўйлаб қолганмиз» (Саҳиҳул-адабил-муфрад: 95).\nҚўшнининг гувоҳлиги Аллоҳ таоло ҳузурида эътиборлидир\nИбн Масъуд розияллоҳу анҳудан ривоят қилинади: Бир киши Расулуллоҳ соллаллоҳу алайҳи ва салламдан: «Ё Расулуллоҳ, мен ўзимнинг яхши ё ёмон иш қилаётганимини қандай билсам бўлади?», деб сўради. Расулуллоҳ соллаллоҳу алайҳи ва саллам: «Агар қўшниларинг яхши иш қилдинг дейишса, яхши иш қилган бўласан, ёмон иш қилдинг дейишса, ёмон иш қилган бўласан», деб жавоб бердилар (Ибн Можа ривояти, Албоний «Мишкот»да саҳиҳ санаган: 4988).\nИбн Масъуд розияллоҳу анҳудан ривоят қилинади: Расулуллоҳ соллаллоҳу алайҳи ва саллам: «Агар қўшниларинг сени яхши одам деб мақташса, сен яхши одамсан, агар ёмон одам дейишса, сен ёмон одамсан», дедилар (Аҳмад, Ибн Ҳиббон, Ҳоким, Табароний ривоятлари, Саҳиҳул-жомиъ: 277).\nҲовли-жой ёки ер сотиш пайтида қўшни энг биринчи ҳақдор ҳисобланади\nСамура розияллоҳу анҳудан ривоят қилинади: Набий соллаллоҳу алайҳи ва саллам айтдилар: «Қўшнининг ҳовлиси ёки ерига (агар сотмоқчи бўлса) ён қўшниси ҳақлироқдир» (Термизий, Абу Довуд ривоятлари, Саҳиҳу сунани Аби Довуд: 3003).\nАбу Рофиъ розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Қўшни қўшнисининг сотмоқчи бўлган ерига ҳақлироқдир» (Бухорий ва Абу Довуд ривоятлари).\nЖобир ибн Абдуллоҳ розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Қўшни қўшнисининг сотмоқчи бўлган мулкига ҳақлироқдир, агар уларнинг йўлаги битта бўлса, мабодо сафарда бўлса (келишини) кутилади» (Ибн Можа, Абу Довуд ривоятлари, Саҳиҳу сунани Аби Довуд: 3004).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам: «Агар сизлардан бир киши биродаридан унинг деворига ёғоч қадашга рухсат сўраса, йўқ демасин», дедилар (Муттафақун алайҳ) Абу Ҳурайра бу ҳадисни айтганидан кейин одамлар ҳадис тақозосига кўра амал қилишдан бош тортгандай бўлдилар, шунда “сизларга нима бўлди? Агар (деворга қадашга) кўнмасангизлар елкаларингизга қадаб қўяман” деди.\nИбн Аббос розияллоҳу анҳумодан ривоят қилинган марфуъ ҳадисда айтилади: «Ким бино қурса, қўшнисининг девори уни суяб турсин». Бир лафзда: «Қай бир кишидан қўшниси унинг деворига суяб (бино қуришни) сўраса, рухсат берсин». (Ибн Можа ва бошқалар ривояти, Ас-силсилатус-саҳиҳа: 2947).\nҚўшнисига озор берадиган одам ҳақида\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Қўшниси унинг озоридан омонда бўлмайдиган кимса жаннатга кирмайди» (Муслим ривояти).\nАнас ибн Молик розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Банданинг дили тўғри бўлмагунича иймони тўғри бўлмайди, тили тўғри бўлмагунича дили тўғри бўлмайди, қўшниси унинг озоридан омон бўлмаган киши жаннатга кирмайди» (Аҳмад ва бошқалар ривояти, Ас-силсилатус-саҳиҳа: 2841).\nАнас ибн Молик розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Қўшниси унинг ёмонликларидан хотиржам бўлмаган одам мўмин эмас» (Ҳоким ривояти, Ас-силсилатус-саҳиҳа: 2181).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Ким Аллоҳга ва охират кунига иймон келтирса, қўшнисига озор бермасин» (Муттафақун алайҳ).\nТолқ ибн Алий розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Қўшниси унинг ёмонликларидан хотиржам бўлмаган киши (комил) мўмин эмас» (Табароний ривояти, Саҳиҳул-жомиъ: 538).\nАбу Шурайҳ розияллоҳу анҳудан ривоят қилинади: Расулуллоҳ соллаллоҳу алайҳи ва саллам: «Аллоҳга қасамки, (комил) мўмин бўлмайди. Аллоҳга қасамки, (комил) мўмин бўлмайди. Аллоҳга қасамки, (комил) мўмин бўлмайди», дедилар. «Ким, ё Расулуллоҳ?», сўрашди саҳобалар. «Озор-азиятидан қўшниси хотиржам бўлмайдиган кимса!», деб жавоб бердилар Пайғамбар соллаллоҳу алайҳи ва саллам (Бухорий, Аҳмад ривояти, Саҳиҳул-жомиъ: 7102).\nМиқдод ибн Асвад розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Киши (қўшни бўлмаган) ўнта аёл билан зино қилиши у учун қўшнисининг хотини билан зино қилишидан яхшироқдир, ўнта хонадондан ўғирлик қилиши у учун қўшнисининг уйидан ўғирлик қилишидан енгилроқдир» (Аҳмад, Табароний ривояти, Саҳиҳул-жомиъ: 8043).\nАнас ибн Молик розияллоҳу анҳудан ривоят қилинади: Набий соллаллоҳу алайҳи ва саллам ҳузурларига Баҳрайндан меҳмонлар келишди. Набий соллаллоҳу алайҳи ва саллам таҳорат учун сув келтиргизиб таҳорат қилдилар, улар у зотнинг таҳоратларидан ортган сувга қараб шошилдилар ва қолган сувни ичдилар, ерга тушган сувларни олиб, юзларига, бошларига, кўкракларига суртдилар. Набий соллаллоҳу алайҳи ва саллам улардан: «Нега бундай қилдинглар?», деб сўраган эдилар, «Сизга бўлган муҳаббатимиз туфайли, шояд Аллоҳ таоло бизни ҳам яхши кўрса, ё Расулуллоҳ», деб жавоб беришди. Шунда Расулуллоҳ соллаллоҳу алайҳи ва саллам: «Агар Аллоҳ ва Расули сизларни яхши кўришини истасангиз, учта хислатга: рост сўзлашга, омонатни адо қилишга, яхши қўшничиликка қаттиқ риоя қилинглар! Зеро, қўшнига озор бериш яхшиликларни худди қуёш музни эритиб юборгандек эритиб юборади», дедилар (Халъий «Фавоид»да ва бошқалар ривояти, Ас-силсилатус-саҳиҳа: 2998).\nАбу Ҳурайра розияллоҳу анҳудан ривоят қилинади: Бир киши деди: «Ё Расулуллоҳ! Фалончи аёл кўп намоз ўқиши, рўза тутиши, садақалар қилиши айтилади. Бироқ у тили билан қўни-қўшниларига озор беради». «У аёл дўзахда!», дедилар Набий соллаллоҳу алайҳи ва саллам. «Фалончи аёл эса (нафл) рўзаси, садақалари ва намози камлиги айтилади. Бир икки дона қуртопни (бўлса ҳам) садақа қилади лекин тили билан қўшниларига озор бермайди». «Ўша аёл жаннатий!», дедилар Расулуллоҳ соллаллоҳу алайҳи ва саллам (Аҳмад ва Байҳақий «Шуъабул-иймон»да ривоят қилган, Мишкот: 4992).\nАбу Ҳурайра розияллоҳу анҳудан ривоят қилинади: Бир киши Набий соллаллоҳу алайҳи ва саллам ҳузурларига қўшнисидан шикоят қилиб келди. У зот: «Бор, сабр қил», дедилар. У одам яна икки ё уч марта келгач: «Бор, уй-рўзғор буюмларингни кўчага олиб чиқиб ташла», дедилар. У анжомларини кўчага олиб чиқиб ташлаб қўйди. Шунда одамлар ундан бунинг сабабини сўрай бошладилар, у эса бўлган воқеани айтиб берарди. Одамлар унинг қўшнисини лаънатлаб: «Аллоҳ уни ундай қилсин, бундай қилсин», дея бошладилар. Шундан сўнг қўшниси келиб: «Уйингга қайт, энди мендан ёмонлик кўрмайсан», деди (Саҳиҳу сунани Аби Довуд: 4292).\nУқба ибн Омир розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Қиёмат куни энг аввал даъволашиб келувчилар қўшнилар бўлади» (Аҳмад ва бошқалар ривояти, Саҳиҳут-тарғиб: 2557).\nАбу Омир ал-Ҳимсийдан ривоят қилинади: Савбон розияллоҳу анҳу айтардилар: «Қай бир қўшни қўшнисига зўравонлик ва зулм қилса ва бу уни уйидан чиқиб кетишига олиб келса, ўша қўшни ҳалок бўлибди» (Саҳиҳул-адабил-муфрад: 94).\nҚўшнисининг озорига сабр қилувчи киши ҳақида\nАбу Зар розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Аллоҳ таоло уч кишини яхши кўради – улардан бири – бир кишики, унинг дилозор қўшниси бор, то Аллоҳ унга ҳаёт ёки ўлим билан Ўзи кифоя қилмагунича у ўша қўшнисининг озорларига сабр қилади» (Аҳмад, Табароний ривояти, Саҳиҳут-тарғиб: 2569).\nКиши ўз қўшнисини ноҳақ ўлдириши қиёматнинг аломатларидан\nАбу Мусо розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «То киши қўшнисини, ака-укасини ва отасини ўлдирмагунича қиёмат қоим бўлмайди» (Саҳиҳул-адабил-муфрад: 87).\nЯхши қўшни бахт, ёмон қўшни бахтсизликдир\nСаъд ибн Аби Ваққос розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Тўрт нарса саодатдан: солиҳ аёл, кенг уй-жой, яхши қўшни ва ёқимли маркаб (улов), тўрт нарса эса бахтсизликдан: ёмон хотин, ёмон қўшни, ёмон маркаб ва тор уй-жой» (Ҳоким, Абу Нуайм «Ҳиля»да, Байҳақий «Шуъабул-иймон»да ривоят қилган, Саҳиҳул-жомиъ: 887).\nАбу Ҳурайра розияллоҳу анҳудан ривоят қилинади: Қуйидагилар Расулуллоҳ соллаллоҳу алайҳи ва салламнинг дуоларидан эди: «Парвардигоро! Мен Сендан охират ҳовлисидаги ёмон қўшнидан паноҳ тилайман, зеро дунёдаги қўшни ўзгариб туради» (Саҳиҳул-адабил-муфрад: 86).\nАллоҳ таолодан дунёда ҳам, охиратда ҳам яхши қўшни ато этишини сўраймиз, дунёда ҳам, охиратда ҳам ёмон қўшнидан паноҳ беришини сўраймиз.\n Ғайридинларга яхшилик қилиш ва уларга меҳр кўрсатишга чорловчи бу каби ҳадислар ўртада аҳд, сулҳ ва тинчлик шартномалари бўлган ҳолатларга тааллуқлидир. Зеро, бу каби ҳолатларнинг ўзига хос ҳукмлари бўлади, ўртада уруш ва душманлик бўлган ҳолатларнинг ўзига хос алоҳида ҳукмлари бўлади. Ҳар икки ҳолатнинг ўзига хос бўлган далил ва ҳукмларини бир-бирига аралаштириб юбормаслик ва бирининг ҳукмини иккинчисига қўлламаслик лозим.\n Ҳадисдан маълум бўладики, қўшни қўшнисининг ҳолидан хабардор бўлиб, унинг эҳтиёжлари борми йўқми, билиб туриши лозим. То қўшнининг ўзи келиб, эҳтиёжларини айтишини кутиб туриш қўшничилик ҳаққини яхши адо этиш бўлмайди.\n Шундай экан, ҳар бир одам ўзининг қўшниларга муносабатини, қўшниларининг у ҳақидаги фикрларини текшириб кўрсин. Чунки уларнинг гувоҳлиги Аллоҳ таолонинг ҳузурида мўътабар саналади ва қиёмат куни унинг оқибати яхши ё ёмон бўлиши белгиларидан ҳисобланади.\n Абу Ҳурайра бу гапини\nМарвоннинг халифалик даврида Мадинада волий бўлиб турганида айтган.


Испания ҳукумати каталониялик сиёсатчиларни афв этиш масаласини кўриб чиқмаётганлиги маълум қилинди\n16:44 / 15.10.2019\nИспания ҳукумати олий суд томонидан озодликдан маҳрум қилиш жазоси тайинланган, 2017 йилда Каталония мухторияти мустақиллиги бўйича ноқонуний референдум ўтказишга алоқадор каталониялик сиёсатчиларни афв этиш масаласини кўриб чиқмаяпти. Бу ҳақда Испания молия вазири вазифасини бажарувчи Мария Хесус Монтеро маълум қилди.\n"Ҳукумат раиси вазифасини бажарувчи Педро Санчес ҳукумат ҳукмга риоя қилишини билдирди. Ҳукумат афв этиш масаласини кўриб чиқмаяпти. Биз сиёсий кучларни ҳукумат тарафида бўлишга чақирамиз. Мамлакатнинг барча сиёсий етакчилари билан музокаралар бошланган", - деди у.\nЭслатиб ўтамиз, душанба куни Испания олий суди 12 нафар каталониялик сиёсатчини айбдор деб топди. Улардан тўққиз нафари исён кўтаришга алоқадорликда айбланиб 9 йилдан 13 йилгача озодликдан маҳрум қилинди.\nБунинг ортидан Каталонияда норозилик намойишлари бошланиб кетди. Мухторият мустақиллиги тарафдорлари Барселона, Таррагона, Жирона ва бошқа шаҳарлар кўчаларига чиқишди.\n22:41 / 21.02.2021\nСаҳродан чиққан "Чангли туман" Испаниянинг шарқий қисмига етиб борди\n15:00 / 18.02.2021\nИспанияда рэпернинг ҳибсга олиниши тартибсизликларга сабаб бўлди


Миллионлар меҳрини қозонган “Барселона” » Футбол янгиликлари 2021\nGoal24.uz » Европа жамоалари » Ispaniya » Миллионлар меҳрини қозонган “Барселона”\nБу даражага этиш осон бўлмаган\nПочталон ҳар бир уйга газета ташлаб кетар, хонадон эгалари уйғониб, қўлларидаги бир финжон кофе билан куннинг муҳим янгиликларини ўқир эканлар,“21 ёшли ҳисобчи ташаббуси билан Барселона шаҳрида ҳам футбол жамоаси тузилади” деган сарлавҳада бир тўхтаб олишади. Менимча, ҳали уйқусираяпман, дея уни қайта-қайта ўқиб кўриб ҳам ишонмай, ўша “қаҳрамон”ни излашга тушадилар.\nЭл оғзига тушган йигитча швейтсариялик Ганс Жоан Гампер эди. Бу номни эслаб қолинг азизлар...\nАтрофдагиларнинг танқидлари, ўша дамдаги нотинчликларга қарамай, ўз қарорида қатъий турган йигит келажакни кўра оладиган таваккалчилардан эди. Хуллас, ўзининг асл мақсадини 11 нафар кончидан бошқага тушунтира олмаган Жоан Гампер, 29 ноябр санасида клуб очиб, уни инглизчасига “Фоот Балл Cлуб Барcелона”, деб номлашга жазм қилади.\nГампер жамоанинг нафақат асосчиси ва биринчи президенти, балки моҳир ўйинчиси ҳам бўлган. 51 та ўйинда, 120 та гол киритиб, асос солган клубининг илк тўпурарига айланган. Клуб оёққа туриши учун у ўз жонини бир неча бор хатарга қўяди, бир нечта таҳдидларга кўз юмади. 24 июн 1925 йилда эса ўша пайтдаги Испания диктори Примо де Ривера уни Каталония миллатчилигини тарғиб қилишда айблаб, ҳибсга олади. Шундан сўнг Гампернинг соғлиги ёмонлаша бошлайди. Орадан унинг учун оғир йиллар ўтиб, у кучли депрессияга тушиб қолади. 1930 йилда буюк клуб асосчиси ўзини отиб ўлдиради ва бу дунёни эрта тарк этади.\nЎша даврнинг ўзи хавф-хатар ичида эди. Аввалига И жаҳон уруши, кетидан фуқаролар уруши, кейин Испаниядаги қон тўкилишлар – буларинг барчаси кичик клуб учун катта синов бўлган.\n1936 йилнинг 6 августида клуб президентлик тахтига Хосеп Сунол ўтиради. Кўп ўтмай, у ҳам сиқувга олина бошлайди ва бир неча кунлардан сўнг франтсузлар томонидан ҳибсга олиниб, ўлдирилади. Бир йил ўтгач, жамоа АҚШ ва Мексика сафарига отланиб, оқибатда ярим жамоасиз қайтади. 1938 йил 16 мартда фашистлар “Барcа“ ижтимоий клубини портлатиб, таҳдид қила бошлайди. Орадан кўп ўтмай, шаҳарни “франкоистлар” эгаллаб олади ва клуб Каталон шаънининг ҳимоячиси сифатида узлюксиз муаммоларга гирифтор бўла бошлайди. Фуқаролар урушидан кейин каталон тилида сўзлашиш тақиқланиб қўйилади. Шунингдек, испан тилига мансуб бўлмаган атамалардан фойдаланиш ҳам ман этилади.\n1941 йилда клуб номини испанча “Cлуб де футбол Барcелона“га ўзгартиришга тўғри келди. Буни қарангки, ўшанда ҳам жамоа ўзига отилган тошлардан синмай, 1948-1949 йилларда чемпионатни биринчи ўринда якунлайди. Ваҳоланки, ўша вақтларда Испаниянинг биринчи рақамли инсони Франциско Франко пойтахт жамоаси - “Реал Мадрид”га гол урган футболчиларни қатл эттиришдан ҳам тап тортмаган.\n1973 йил... “Барселона” футбол клубини юқори даражага кўтариш вақти келганди. Айнан ўша йил жамоа фалсафаси буткул ўзгариб, жамоага “янги қон қуйилган давр”, деб эсланади. Нега дейсизми? Барчасига нидерландиялик ёқимтойнинг Испанияга қилган сафари сабаб. Ҳа, бу Ёхан Кройф. Ўша даврдаги рекорд сумма, 920000 фунт стерлинг эвазига Нидерландиядан олиб келинган юлдуз футболни санъат даражасига олиб чиқади.\n1978 йили жамоага Хосеп Луис Нунес президент этиб сайланади ва ушбу инсоннинг ақлли сиёсати билан клуб гуллай бошлайди. Бир йил ўтиб, жамоа ўзининг халқаро майдондаги биринчи соврини – “Кубок эгалари кубоги”ни ютиб, Эвропада тенгсиз, деб топилади.\nКаталонияликлар таъбири билан айтганда, дунёнинг 8-мўъжизаси – Ла Масия” (“Барселона” болалар футбол мактаби) ҳам Нунеснинг президентлик даврида қурилади. Бу мактаб ҳамон “Барса”нинг муваффақиятларида “мотор” вазифасини бажариб келмоқда.\n1988 йилда эса бутун футбол оламига “тотал футбол”, “тики-така” каби терминларни олиб кирган “Барса” афсонаси Ёхан Кройф жамоа мураббийлик постига ўтиради ва тарихни бойитишда давом этади. 1992 йилда жамоа ўзининг илк Чемпионлар Лигаси кубоги ва УEФА Суперкубогини қўлга киритади. Голландиялик даҳо ўзининг мураббийлик фаолияти даврида Каталон клуби совринлар музейига 21 та титул олиб келади.\nКройф Каталонияда “орзулар жамоаси”ни йиға бошлайди. Андони Субиссаррета, Хосе Бакеро, Микаел Лаудруп, Роналд Куман, Христо Стоичков, Эусебио Сакристан, Ромарио, Луиш Фигу каби дунё тан олган маҳоратли чарм тўп усталари иродаси метиндек “Барса”га жаҳон ареналарида зафарга қучишга ёрдам беради.\nРайкард бу қарор тўғри эканлигини исботлаш мақсадида ўзи учун бирин-кетин муҳим фигураларни йиға бошлади: бразилиялик раққос Роналдинони олиб келиниши Каталония жамоаси ишқибозларини доим позитив кайфиятда ушлаб турди. Ўзига махф этувчи ўйини, финтлари, тўпсиз ҳаракатлари, гол нишонлаши ва ҳаттоки унинг такрорланмас табассуми ҳам “Барселона” жамоаси мухлисларини бемалол бошқа клуб фанатлари олдида гердайиб юришига имкон яратиб берганди. Таркибида мана шундай футболчиси ва Ларссон, ЭтўО, “Ла Масия” мевалари – Пуёл, Инеста, Хави, Валдес билан “Барса” аллақачон футболда ўчмас битик қолдириб бўлганди.\nЙил сайин “Барселона” музейи катталашиб, ичидаги ялтироқ кубоклардан гўзаллашиб борарди. Азалий рақиби бўлмиш Мадриднинг “Реал”идан очко ва унвонларни тортиб олиш эса “Камп Ноу” эгаларининг “хобби”сига айланганди. Айнан Франк Райкард “кўк-анор ранглилар”нинг тарихида иккита ёдда қоладиган саҳифа очилишида муҳим рол ўйнаган. Бири “требл” бўлса, иккинчиси - Лионел Месси...\nИспания клублари орасида биринчи бўлиб ички чемпионат ва кубок, Эвропа тожини бир мавсумнинг ўзида қўлга киритган илк жамоага айлантириш ва бўлажак футбол афсонасини асосий жамоага ўтказиш айнан унинг қўлидан келганди.\nМесси отаси билан Каталонияга учиб келган пайтидаёқ “Барселона тарихи” китоби учун муқова яратилиб бўлинганди. Лео майдонда амалга оширолмайдиган бирор бир иш йўқ, унинг мислсиз истеъдодини тан олмайдиган футбол ихлосмани бўлмаса ҳам керак. 5 ёшидан Аргентинанинг қандайдир кўчасидан “Барселона” назарига тушиб, ўзидан бўйи ва гавдаси жиҳатдан анчагина катта болаларни тўп билан “ўйнатиши”, Роналдино каби сеҳргарнинг рақамини тортиб олиши, аср-аср тарихи бор клубларнинг биринчи рақамли душманига айланиши, футбол оламидаги барча индивидуал совринларни қўлга киритиши, қанчадан-қанча мураббийларни унга қараб ўйин услуби танлаши, миллионлаб одамларни ўзининг исми туширилган футболкаларда юришига беихтиёр мажбурлаб қўйиши унинг нақадар буюк ва ушбу клуб учун мукаммал инсонлигидан далолат беради.\nРайкард ўз миссиясини ортиғи билан бажариб жамоани “Ла Масия”дан чиққан мутахассис, Хосеп Гвардиолага топширганди. Пеп эса бунгача мазкур жамоа фалсафасини, унинг моҳиятини сув қилиб ичиб юборганди ва унинг мана шу тушунчаси Каталон клубининг “тики-така”сини “пик”ка чиқарди. Испаниялик мутахассис “Барса”ни икки бор Эвропа ва жаҳонда тенгсиз қилди, Испаниядаги совринларни гапирмаса ҳам бўлаверади.\nУнинг фаолиятининг аксар қисми клубнинг янги президенти Россел даврига тўғри келди. Янги раҳбар клубда деярли ўзгаришлар қилмади, шунчаки унинг бахти - Гвардиоланинг сермаҳсул мураббийлик даврига тўғри келиб қолганида бўлди. Бу ҳаётда ҳеч бир нарса абадий эмас деганларидек, Пеп ҳам, жамоа президенти Россел ҳам клубни тарк этди. Мураббийлик курсига тактик чизмалари билан машҳур, Тито Виланова келган бўлса, “Барселона”нинг янги “босс”и Хосеп Бартомеу бўлди. Йиллар давомида шаклланиб келган “тотал футбол”, “тики-така” ўйин услубларини муносиб давом эттириш ниятида Тито Ёхан Кройф, Франк Райкард, Хосеп Гвардиоланинг қўл чизмаларидан усталик билан фойдаланиб, “кўк-анор ранглилар” аравасини торта билди. Виланова умрининг сўнгги дақиқаларигача “Барса” деб яшади ва рак касаллиги туфайли бу оламни эрта тарк этди. Унинг хотирасини абадийлаштириш учун “Барселона” машғулот базаси Тито Виланова номи билан аталди.\n“Испаниялик мутахассисдан сўнг, мураббийлик курсисини кимга топширсак экан?” деган савол жаноб Бартомеуни кўп қийнади ва у клубга янгилик олиб кириш истагида “Барселона”да тўп сурган бўлса-да, унинг системасидан йироқ бўлган Эрнесто Валвердени таклиф қилди. Афсуски, йиллар мобайнида гуллаб келган ўйин услаби Валверди даврига келиб сўна бошлади, каталонияликлар кетма-кет уч йил Чемпионлар Лигаси кубогидан бўса олишолмади, мураббийнинг саргузаштлари шу билан якун топди. Эрнестонинг ягона ютуғи – бу “иккинчи Месси” дея қаралаётган Ансу Фатини кашф қилиниши бўлди. 17 ёшидаёқ футбол юлдузлари билан элкама-элка тўп суриш, унинг нақадар иқтидорли эканлигидан далолат беради.\nШундан сўнг, клуб раҳбари клубга “Барселона” сўзини тушунадиган инсон керак эканлигини тушуниб этди ва Кройфдан андоза олиб ишлайдиган мутахассис, футбол ва шахмат спорт турини бирлаштиришни ёқтирадиган инсон, машҳур бўлмаса-да, ўйин услуби ва тактикалари “Барса”га мос тушадиган Кике Сетенни олиб келди. Каталон клуби футболчилари қадрдон ўйин услубига қайтишни бошладилар, мураббий эса анча вақт ҳувуллаб қолган “Ла Масия” иқтидорларини тез-тез асосий жамоада ўйната бошлади. Кўрамиз, сеҳрли перо ҳозир Сетеннинг қўлида, асарни давомини унга боғлиқ...


«Казбек. Осиё арслони»: Саросима ва сотқинлик | Azon.uz - Ахборот-таҳлилий портал\n«Казбек. Осиё арслони»: Саросима ва сотқинлик\n1737 21:10 27.04.2022\n(1-қисм 2-қисм 3-қисм 4-қисм 5-қисм 6-қисм 7-қисм 8-қисм 9 кисм 10 кисм 11 кисм)\nМамадалининг шу қадар силласи қуридики, оёғидаги оғриқни ҳам сезмай қолди. Бир оёғига куч бераверганидан охири ўзига бўйсунмай ҳам қолди-ю, майор Тихоновга осилганича ерга қулади. Ерга чўзилганида вужуди аллақандай ёқимли бўшашди, билинар-билинмас нафас оларкан, кўзларини юмди. Ўладими, қоладими, энди унга ҳеч нарсанинг фарқи йўқ эди.\nМайор Тихонов унинг ёнида тураркан шерикларига – разведкачиларга қаради. Сергеев: “Бўлди, иложи йўқ энди”, дегандек бош чайқади. Ярадор аскарни оғир аҳволда ташлаб кетишни майор хоҳламасди. Ўзига иснод деб ҳам биларди. Унинг зиммасида муҳим топшириқ бор эди – қўлга киритган махфий ҳужжат ва маълумотни етказиши керак. Бир муддат ўзи билан ўзи курашгач, Мамадалининг ёнига чўккалади.\n– Мени тўғри тушун, Мамадали, – деди у кучланиб. – Биз кетишимиз керак.\nМамадали ётган жойида бош иргашга уринди, сўнг деди:\n– Сизга катта раҳмат, ўртоқ майор. Бизни қутқардингиз. Буёғига хавотир олманг. Етиб оламан. Озроқ ўзимга келиб олсам бўлди.\nМайор Тихонов унинг елкасига уриб қўйди, шартта ўрнидан турди ва шерикларига “кетдик” деган маънода бош ирғади. Индамай турган Ваня бирдан тилга кирди:\n– Ўртоқ майор, мен... у билан қоламан.\nППШсини энди елкасига қайтадан осган майор ажабланганича унга қаради. Ванянинг кўзлари жиддий эди. Майор бошқа гапирмади, Ваняга бош ирғади, “омадларингни берсин!” деди-да, разведкачиларни эргаштирганича юриб кетди. Ваня улар дарахтлар ортида кўздан йўқолгунча қараб турди...\n...Мамадали кўзларини очганида баланд-баланд қарағайларнинг шохларини, кўм-кўк осмонни кўрди. Қаердалигини билмади. Кейин пичанда ётгани, аравада кетаётганини тушунди. Арава четида Ваня ўтирар, кун илиқ бўлса-да, қалин кийинган, қалин соқоли бетартиб, қора қалпоғи остидан сочлари чиқиб қолган қария аравани бошқарарди.\n– Қаердамиз? – сўради Мамадали.\n– Тузукмисан, оғайни? – хаёл суриб қолган Ваня Мамадалини овозидан бирдан жонланди.\n– Ҳа... қаёққа кетяпмиз?\n– Билмадим! Яхшиям отахон келиб қолдилар...\nВаня гапини тугата олмади. Ўрмон ичида қарсиллаган овозлар, портлашлар эшитилди. Қария дарҳол тизгинни тортди, отнинг бошини чап томонга – ўрмон ичига бурди. От-аравани буталар ортига олиб ўтди.\nМамадали кучланиб бошини кўтарди; араванинг ёғоч тўсиғига тиралиб овоз келаётган тарафга қаради-ю, даҳшат ва ҳайратдан қотиб қолди. Ҳатто бир муддат нафас олишни ҳам эсидан чиқарди. Ўзи тенги, баъзилари қуролсиз, ярим-яланғоч Шўро аскарлари қочишар, пухта қуролланган немислар эса уларни тутдек тўкишганича таъқиб этишарди. Шўро аскарлари деярли қаршилик кўрсатмасди. Худди қўй сурувини сон-саноқсиз бўрилар босгандек эди... Мамадали тишларини ғижирлатгудек бу қатли омни кузатаркан титраган қўли арава тўсиғини синдиргудек қисди. Агар юра олганида, қуролсиз бўлса ҳам немисларга қарши югурар, бутун қаҳр-ғазабини қўлларига берарди. Имкони етгунча душманларнинг бўғзида оларди. Бироқ ундай қилолмасди, ожиз эди.\nНемислар чўзиб ўтиришмади. Ўрмон бирдан тинчиб қолди. Немис аскарлари ўлган Шўро аскарлари ёнига келишиб, уларнинг кийимларини титкилашиб ҳужжатларини текширишга, бор қурол-яроғларини йиғишга тушишди. Баъзи ҳужжатларни бир-бирларига кўрсатишар, хахолаб кулишар, қилган ишларидан хурсанд эканликларини яширишмасди. Қаёқдандир кичкина фотоаппарат кўтарган немис аскари пайдо бўлди. Суратга тушишни хоҳловчилар кўп эди...\n– Аблаҳлар! Маразлар! – беихтиёр пичирлади Мамадали.\n– Худонинг яратган куни шу аҳвол, – титроқ овозда деди қария.\n– Ўрмонда аскарлар кўпми? – сўради Мамадали.\n– Ўрмон чексиз... нечта-нечта армиялар бемалол сиғади, – деди маъноли қилиб қария. – Ўтган куни ўрмоннинг пастида, бу ердан икки чақиримлик йўл, катта сайхонлик бор, далага ўхшайди, ўша ерда ҳам бизникиларни қириб ташлашди. Сизларга ўхшаган ёш йигитлар. Одамнинг раҳми келади.\nШу пайт от пишқириб юборди-ю, қариянинг юраги уришдан тўхтаб қолай деди. Жонҳолатда отнинг бошига осиларкан ғазабнок тўнғиллади:\n– Овозинг ўчсин, ҳаром қотгур! Тўшингни ейишга итлар ҳам хазар қилсин!..\nУларнинг бахтига расмга тушаётган немис аскарлари отнинг пишқирганини эшитишмади. Суратлар олиниб, ишлар якунлангач немис аскарлари қўзғалишди. Кўп ўтмай, яқинда Мамадалилар от-арава келган йўлда кажавали мотоцикллар, зирҳли ва юк машиналари кўринди. Уларнинг кети узилмасди.\n– Қаёққа кетишяпти? – пичирлаб сўради Ваня.\n– Билмасам... – деди қария отни тинчитишга уринаркан.\n– Белостокка кетишяпти! – деди ишонч билан Мамадали. – Юк машиналари катта йўлга кетишяпти. Отахон, бу йўлимиз катта йўлга олиб чиқадими?\n– Ҳа... ҳа, олиб чиқади. Сен айтгандек, катта йўл, тўғри шаҳарга боради.\nМамадали полуторка ҳайдагани учун йўлларни бир-биридан фарқлай оларди. Бундай овлоқ йўлларда агар йирик магистрал йўлларга туташмаса, юк машиналари колонна бўлиб юрмасди.\n– Энди Белостокка ҳам ҳужум қилишадими? – ўзига ўзи гапиргандек деди қария. – Ахир у ерда қизим оиласи билан яшайди. Энди нима қиламан?..\nҚария от-аравани немис машиналари тўла йўлга олиб чиқолмасди.\nАнна Васильевна минг турли қўрқув ва жонсараклик билан кунлар санайди. Ҳар куни турфа миш-миш, овоза: немислар Ломжани олибди! Немислар Белостокка келибди! Немислар Белорусиянинг ярмини эгаллабди! Немислар аскарларимизни қириб ташлаяпти экан! Немислар шаҳару қишлоқларни, одамлар билан ёқиб юборяптимиш! Немислар... Бу немис деганлари қўрқинч бир туш бўлган-у, энди бу туш ўнгидан кела бошлаган. Анна Васильевна яшайдиган қишлоқ Пасерова ҳам ана шундай таҳлика ичида. Қишлоқ аҳли юрак ҳовучлаб тонгни қаршилайди, яна юрагини ғижимлаб тунни ўтказади. Бир-биридан совуқ хабарлар эса тўхтамайди: Немислар... Немислар...\nАнна Васильевна шундай хавотирда бу тонгни кутиб олди. Ҳали уфқ ёришмай уйғониб кетди. Қишлоқдагилар эрта туришга одатланганидан кўп уйларнинг чироқлари ёнарди, энди эса одамлар қўрқишади. Ҳамма уйларнинг деразалари қоп-қора.\nАнна Васильевна уйнинг тўрида, ёғоч деворга осиб қўйилган иконага юзланиб уч марта чўқинди. Уст-бошига яна бир тартиб бериб ҳовлига чиқмоқчи бўлди. Эшикнинг тутқичини ҳали ушламаганида ташқаридаги ғўнғир-ғўнғир овозлардан чўчиб тушди; тутқични ушлашга узатилган қўли бир муддат ҳавода муаллақ қотди. Ким бўлиши мумкин?! Яна унинг ҳовлисида? У ташқаридаги овозларни аниқ эшитишга уринди. Икки киши гаплашяпти. Аниқроғи, бири гапиряпти, овози таниш, иккинчиси инграгандек товуш чиқаради. Анна Васильевна яна бир марта чўқинди. Таниш овоздан бироз журъатланиб эшикнинг тутқичини тутди ва ташқарига итарди.\nКун хийла ёришган, шарқ осмони бироз оқарган. Ҳовлида, бетартиб уюлган ўтинлар ортида бир-бирини суяб олган икки аскар турарди. Улардан бирини таниди-ю, қичқириб юборди:\n– Ваня! Ваня! Болажоним!..\nАскарлардан бири аҳволи оғир ярадор шеригининг қўлтиғидан олган ва у Анна Васильевнани кўриб кўзлари ёшланди.\n– Онажон! Онажон!..\nАнна Васильевна ўғли шеригини суяб турганини тушуниб қучоқланини очганича у томон ошиқди. Ўғлини қучоқлаб олди-ю, юз-кўзларидан ўпа кетди. Бу йигит Анна Васильевнанинг ўғли Иван Рильков ва Мамадали эди.\nАнна Васильевна зўрға оёқда турган Мамадалини кўриб шоша-пиша ўғлига деди:\n– Болам, дўстингни уйга олиб кирайлик, ҳоли қолмабди.\nАнна Васильевна Мамадалининг иккинчи қўлтиғи остига кириб ўғлига ёрдамга ошиқди. Улар Мамадалини икки томондан суяганларича уйга олиб киришди.\nАнна Васильевна дарҳол жой ҳозирлади. Иван Мамадалини авайлаб ётқизди.\n– Дўстингга нима бўлди, болам? – сўради Анна Васильевна.\n– Оёғидан яраланган, онажон...\n– Вой шўрлик, энди нима қиламиз?! – Анна Васильевнанинг овозида чорасизлик ҳам сезилди. – Роса азобланаётгандир...\nАнна Васильевна уйнинг бир бурчидаги ёғоч челак томон юрди. Ёғоч идишга сув тўлдириб, рўмолини ботирди. Нам рўмол билан Мамадалининг юзини артди. Бармоқлари унинг юзига тегиб кетганида ловуллаб ёнаётганини сезди-ю, юраги орқага тортиб кетди. Чеҳрасидан славянларга ўхшамайдиган Мамадалининг олис юртлардан келганини дарров англаганди. Мусофиротда шу аҳволга тушган йигитга юраги ачиди, кўнгли бузилди. Табибчилик қўлидан келмаса, қандай ёрдам бериши мумкин?\n– Григорични олиб келайми? – узоққа чўзилган жимликни Анна Васильевнанинг паст овози бузди.\n– Ким у?! – алаҳсирай бошлаётган Мамадалидан кўз узмай сўради Иван.\n– Аввал черковда қўнғироқларга қараб юрган киши бор эди-ку, эсингдан чиқдими? Кекса киши, қишлоқнинг четидаги уйда яшайдиган.\n– Ҳа, эсладим... У нима қила олади?\n– Ёшлигида подшоҳ армиясида хизмат қилган-ку... балки бирор ёрдами тегиб қолар...\n– Билмадим, онажон...\nМамадали яна ингранди-ю, Иваннинг сўзлари кесилди. Анна Васильевнанинг юраги увушди.\n– Болам, бундай қараб туролмаймиз! – деди у. – Чиқмаган жондан умид!\nАнна Васильевна ўғлининг жавобини кутмай эшик томон юрди...\n...Григорич деганлари 65-70 ёшлардаги, қотмадан келган, кун иссиқ бўлишига қарамай қалинроқ кийинган киши эди. Мамадалининг яраланган оёғини кўздан кечираркан деди:\n– Йигитнинг омади борга ўхшайди... Ўқ суякка тегмаган, қолиб ҳам кетмаган. Озгина йиринглашни бошлабди. Илиқ сувда ювиш керак, Анна Васильевна!\n– Хўп... Хўп...\nГригорич Анна Васильевнага юзланди.\n– Ўғлингиз тирик экан, Анна Васильевна, – деди паст овозда, – катта бахт бу!\n– Раҳмат, Григорич, раҳмат!\n– Яна бир гап, Анна Васильевна, – овозини янада пасайтириб махфийлик тусини берди Григорич, – қишлоқда немисларнинг одамларини пайдо бўлганмиш!..\n– Ё, худойим! – қўрқиб кетганидан Анна Васильевна беихтиёр чўқинди. – Немислар Пасеровогача келишибдими?\n– Йўқ, ундай деганим йўқ. Немисларга хизмат қиладиганлар, ўзимизнинг православлар, Анна Васильевна!\n– Шунақа денг! Қўрқиб кетибман-а, немис келибди, деб.\n– Сотқин дегани душмандан ёмон-да, билмайсиз-да, Анна Васильевна. Хуллас, эҳтиёт бўлинг, қўни-қўшниларга Ванянинг келганини айтиб юрманг.\n– Хўп, Григорич, хўп.\n– Анави аскарга эса, – Григорич Мамадали томон бош ирғади, – яхши қара, бечора бошқа ерлик экан, славянларга ўхшамайди.\n– Тўғри, Григорич, тўғри.\nГригорич бошқа сўз айтмай эшик томон юрди. Анна Васильевна унинг ортидан эргашди. Меҳмонни кузатиб яна Мамадалининг ёнига қайтди. Йигитнинг сўлғин, рангпар чеҳрасига боқиб раҳми келди. Кўзлари ёшланди...\nМахсус Казбек. Осиё арслони\n94 12:55 02.07.2022\n497 12:34 02.07.2022\n57 12:20 02.07.2022\n446 12:00 02.07.2022\n117 11:45 02.07.2022\n217 11:15 02.07.2022


UWC Uzbekistan - UWC куни\nUWC куни – бу ҳар йили нишонланадиган глобал байрам бўлиб, UWC ҳаракатининг вазифаси ва қадриятларига бағишланади ва 21 сентябрь куни – БМТ томонидан таъсис этилган Халқаро Тинчлик кунида бўлиб ўтади. Ҳар йили UWC кунини 5000 дан ортиқ одам, жумладан UWC ҳаракатининг талаба ва ходимлари нишонлайди. Бу байрам UWCнинг барча мактаб ва коллежлари ва миллий қўмиталарида кенг нишонланади.\nБайрам тадбирлари рўйхати - волонтёрлар акцияси, фильмлар намойиши ва муҳокамаси, баҳсу мунозаралар ва TEDx турдаги конференциялар, UWC ҳаракати ва унинг миллий қўмиталари ташкил этадиган тадбирлар учун маблағлар йиғиш, бошқа лойиҳалар билан биргаликда ўтказиладиган илмий-маърифий тадбирларда қатнашишни ўз ичига олади.\nUWC кунига бағишланган тадбирларда қатнашишнинг кўп усуллари мавжуд. Сиз бу табдирларга бевосита қўшилишингиз ёки ўзингиз ташаббус кўрсатиб, бошқа тадбирлар уюштиришингиз мумкин. Агар сиз ўз шаҳрингизда UWC кунини нишонламоқчи бўлсангиз, у ҳолда қисқа буюртмани тўлдириб, уни UWC Ўзбекистон манзилига жўнатинг.


Жараён 18.06.2019 230\nХабарингиз бор, жорий йилнинг май ойида бўлиб ўтган фуқаролар йиғинлари раислари (оқсоқоллари) сайловида вилоятимиздаги мавжуд 768 та маҳаллага раислар сайлаб олинди. Уларнинг 547 нафари аввал тизимда фаолият юритмаган янги раислардир.\nАлбатта, аҳоли уларга ишонч билдиришда ибратли ишлари, ҳаётда тўплаган бой тажрибаси, етакчилик қобилиятини инобатга олди. Ваҳоланки, бугунги тараққиёт, аҳоли турмуш фаровонлигини ошириш йўлида олиб борилаётган ислоҳотлар шиддати, соҳа ривожи йўлида учраб турган муаммолар ва уларнинг ечимларини топиш маҳалла фуқаролар йиғини раисларидан юксак билимни ҳам талаб этади. Шу ўринда уларнинг фаолият соҳасига оид қабул қилинган қонун ва турли ҳужжатлар, ваколати доираси ҳақида хабардор этиб бориш масаласи ҳам кун тартибида турибди. Ана шулардан келиб чиқиб оқсоқолларга амалий кўмак бериш, ижтимоий-сиёсий билими, раҳбарлик кўникма ва малакаларини ошириш, асосийси, одамлар билан ишлашга ўргатиш мақсадида 88 соатлик ўқув ташкил этилмоқда.\nРежага мувофиқ июнь-июль ойларида ўтиши белгиланган ўқувлар вилоятимизнинг 6 та ҳудудида ташкил этилмоқда. Ва барча ўзини ўзи бошқариш органлари раисларини қамраб олади.\n- Машғулотлар Ўзбекистон Республикаси Президенти ҳузуридаги Давлат бошқаруви академиясида фуқаролар йиғинлари раисларининг малакасини ошириш бўйича ўтказилган ўқув-семинарда иштирок этиб, ўз билим ва кўникмаларини оширган мутасаддилар, олий таълим муассасалари профессор-ўқитувчилари, амалиётчи мутахассислар ёрдамида 16 йўналишда олиб борилмоқда, - дейди Фуқароларнинг ўзини ўзи бошқариш органлари фаолиятини мувофиқлаштириш бўйича вилоят кенгаши раисининг биринчи ўринбосари Қурбон Сариқов. - Айниқса, бу галги ўқувлар дастур ва режалари ўзини ўзи бошқариш органлари ҳақиқий ҳаёт тарзига мос равишда тузилганлиги билан тингловчиларда катта қизиқиш уйғотмоқда.\nЎқув жараёнида йиғин ишини намунали ташкил этиш, оилаларни мустаҳкамлаш, ёшлар тарбиясида самарадорликка эришиш, маҳаллаларда маънавий муҳит барқарорлигини таъминлаш, шунингдек, эрта турмуш ва яқин қариндошлар ўртасидаги никоҳ, диний ақидапарастлик, гиёҳвандлик, одам савдоси сингари ҳолатларнинг олдини олиш борасида маърузалар ўқилаяпти, суҳбат, семинар-тренинг ва савол-жавоблар ўтказилаяпти.\n- Шунингдек, машғулотларда фуқаролар йиғинлари раисларининг раҳбарлик маҳорати ва муомала маданияти, аҳолининг эҳтиёжманд қатлами ва кекса авлод вакилларини ижтимоий қўллаб-қувватлашда маҳалланинг ваколати ва бошқа қатор вазифалар юзасидан ҳам фикр алмашилаяпти, - дейди Косон туманидаги Жиззалик маҳалла фуқаролар йиғини раиси Инобат Аслонова. - "Бир болага етти маҳалла ҳам ота, ҳам она" ҳикматининг мазмун-моҳиятини кенг тарғиб қилиш, "Ўз болангни ўзинг асра!" деган даъватни амалий ҳаракатга айлантириш, ҳуқуқбузарликларнинг олдини олиш самарадорлигини ошириш масалаларига алоҳида эътибор қаратилаяпти.\nФуқаролар йиғинлари раислари ўқуви давом этмоқда. Унинг самараси эса яқин фурсатларда ўзини ўзи бошқариш органлари фаолиятидаги ижобий ўзгаришларда намоён бўлади, деган умиддамиз.


Шавкат Мирзиёев Тожикистон президентига қандай совға берганини айтди\nШавкат Мирзиёев Тожикистон президентига қандай совға берганини айтди (видео)\nДушанбе шаҳрининг “Кўҳи Борбад” санъат саройида Ўзбекистон ва Тожикистон санъат усталари иштирокида концерт бўлиб ўтди. Тадбирда президент Шавкат Мирзиёев ва президент Имомали Раҳмон иштирок этди.\nЎзбекистон раҳбари ўз нутқида халқларимиз дўстлигининг шонли анъаналари бугун сув ва ҳаводек зарурлиги, ушбу бебаҳо меросни асраб-авайлаш ва ривожлантириш келажак авлодлар олдидаги муқаддас бурчимиз эканини таъкидлади.\n«Менинг фикримча, бу ташриф ҳақиқатдан ҳам тарихий бўлди. Бугунги музокараларимиз якунларидан кўнглим жуда тўлди. Узоқ танаффусдан сўнг ўзаро муносабатларимизда янги саҳифа очилмоқда. Мавлоно Абдураҳмон Жомий ва Алишер Навоийнинг бир-бирига бўлган муносабати – бу бизнинг самимий тарихимиздан мисол. Мен Самарқанд вилояти ҳокими бўлиб ишлаганимда буни тиклашни хоҳлардим, бироқ ўшанда бунга имкониятлар жуда кам эди.\nМен бугун очиқ чегаралар, очиқ юрак билан буюк шоирларимизни тараннум этиш учун келдим. Биродарим Имомали Раҳмонга расмий дарвозаларни совға қилдим, биласизми, мен бунга самимий тайёргарлик кўрдим – икки байроқ, икки дарвоза. Бироқ, дарвозалар очиқ, улар ҳеч қачон ёпилмаслигини истайман. Бу тарихий кунлар – 9-10 март – бизнинг янги муносабатларимиз туғилган куни бўлади. Ўзбекистон тақдири – бу Тожикистон тақдири, Тожик халқининг келажаги – бу ўзбек халқининг ҳам келажаги», - дея айтиб ўтди Шавкат Мирзиёев.


Коста нима учун “Челси”дан кетишни ҳохлаб қолганини айтди\n18 апрель,2017, 21:45 516\nЛондоннинг “Челси” клуби форварди Диего Коста нима учун ўтган ёзда “аристократлар” сафидан кетмоқчи бўлгани ҳақида айтиб ўтди. Испаниялик футболчининг сўзларига кўра Англия футбол ассоциациясининг доимий равишда дисквалификация қилишлари унинг жонига теккан.\n“Мен яхшилаб ўйлаб, эслаб кўрдим. Испанияда ҳам деярли ҳудди шундай ўйин намойиш этганман. Аммо, у ерда мени бу ҳаракатларим учун ҳеч ким жазоламаган. Англияда кимни жазолашяпти? Мени. Кимни учталаб ўйинга дисквалификация қилишяпти? Мени. Шунинг учун ҳам жаҳлим чиққан.\nУлар премьер-лигани дунёнинг энг зўр чемпионатига айлантиришмоқчи. Аммо, бу ерда сал қўпол ҳаракат қилсанг 3та ўйинга четлатиб юборишади. Ҳужумчилар ҳар бир тўп учун кураш олиб боришади ва табийки бу вазиятда кимгадир беҳосдан зарба бериб қўйиши мумкин. Юқоридаги сабабларга кўра мен “Атлетико”га қайтмоқчи бўлганман. Бу ерда менга ўйнашга беришмаган”, - дейди Коста Evening Standard нашрига берган интервьюсида.\nДиего Коста: “Ман Сити”га қарши ўйин 3 эмас 6 очколик баҳсдир\nДиего Коста “Манчестер Сити”ни чемпионлик пойгасидан чиқариб юбормоқчи\nТеглар: Футбол Европа Англлия Челси Коста


Архивы яккабоғлик | KITAB.UZ\nЯккабоғлик фуқаро коронавирусга чалингани гумон қилинди. Қишлоқ карантинга олинди — —-\n⚡Яккабоғлик фуқаро коронавирусга чалингани гумон қилинди. Қишлоқ карантинга олинди Батафсил:👉 https://nnews.uz/?p=11695 Каналга уланиш:👇https://t.me/nasafnewsuz Яккабоғлик фуқаро коронавирусга чалингани гумон қилинди. Қишлоқ карантинга олинди — —- Яккабоғ тумани Ўрта маҳалласи Ўрта қишлоғи коронавирус касаллиги билан гумондор мавжудлиги туфайли вақтинча ёпилди. Туман СЭОМ ва Ўрта ҚВП мутахассислари аҳоли с… Манба: Facebook — ШаҳрисабзБатафсил ўқинг\n«Ҳеч ким мени тингламайди» Оғир шароитда қолган яккабоғлик аёл йиғлаб мурожаат йўллади (видео)\nIn: Маҳаллий, Репортаж, Қашқадарё\nИжтимоий тармоқлар орқали йўлланган видеомурожаатда ўзини «Шаҳрисабзданман», дея таништирган аёл оғир шароитда эканини йиғлаб гапириб беради. -Кеча ҳоким ва ички ишлар бўлими бошлиғи бозорга келди. Лекин икки қўлимга болам бўлса ҳам ургудек қилиб, қўпол сўзлар билан ҳақоратлаб уйинга бориб ўтир дейди. Энди карантин,уйинга бормаймиз, текширмаймиз дейди. Лекин уйими аҳволини манаБатафсил ўқинг\nЗойир Мирзаев Шаҳрисабз ва Яккабоғлик масъулларга ҳайфсан берди\nБугун вилоят ҳокими З.Мирзаев Шаҳрисабз шаҳри ва Яккабоғ туманида карантин қоидаларига қай даражада амал қилинаётганлиги билан танишди. Ўрганиш жараёнида бир қатор камчиликлар аниқланди. Қашқадарё вилоят ҳокимлиги ахборот хизмати хабарига кўра, ўрганиш якунлари юзасидан вилоят махсус комиссиясининг йиғилиш қарори ҳам қабул қилинган. Унга кўра, карантин қоидалари ва санитария чекловларига риоя қилишБатафсил ўқинг\nНега яккабоғлик масъуллар қоидабузарларга чора кўрмайди?\nҚашқадарё телеканали коронавирус пандемияси ва жорий этилган карантин бўйича жонли эфирда телемулоқотлар ташкил этмоқда. Уларда аҳоли мутахассисларга ҳолат юзасидан саволлари билан мурожаат қилиб, вазиятга аниқлик киритилмоқда. 1 апрель куни соат 13:20 да навбатдаги телемулоқот эфирга узатилди. Унда вилоят прокуратураси матбуот хизмати бошлиғи Ж.Шукуров ва вилоят Миллий гвардия бошқармаси юридик хизматиБатафсил ўқинг


Гулнора Каримовага 13 йил 4 ой муддатга озодликдан маҳрум қилиш жазоси тайинланди - zarnews.uz\nГулнора Каримовага 13 йил 4 ой муддатга озодликдан маҳрум қилиш жазоси тайинланди\nБугун, 2020 йил 18 март куни, жиноят ишлари бўйича Тошкент шаҳар судида Г. Каримова ва у томонидан ташкил этилган жиноий уюшма аъзоларига нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди. Бу ҳақда Ўзбекистон Республикаси Олий суди матбуот хизмати хабар берди.\nСуд жиноят иши материалларини ҳар томонлама ва тўлиқ ўрганиб, судланувчи Г. Каримовани жиноий уюшма ташкил этиш, товламачилик, ўзлаштириш ва растрата йўли билан талон-торож қилиш, жиноий фаолиятдан олинган даромадларни легаллаштириш ва бошқа жиноятларни содир этганликда айбли деб топди.\nСуд ҳукми билан Г. Каримовага 13 йил 4 ой муддатга озодликдан маҳрум қилиш жазоси тайинланди. Жиноят қонунчилиги нормаларига мувофиқ ҳамда бир неча жиноят ва ҳукмлар мажмуи бўйича жазо тайинланганлигини инобатга олган ҳолда жазо муддатини 2015 йил 21 августдан бошлаб ҳисоблаш белгиланди.\nТеглар: Гулнора Каримова\nАдлия вазирлиги Гулнора Каримова олиб чиққан 1,3 миллиард долларлик мулкларни қайтариш бўйича маълумот берди\nГулнора Каримовага тегишли бўлган 10 миллион долларлик активлар Ўзбекистонга қайтарилди\nАдлия вазирлиги: Активларни қайтаришда Гулнора Каримованинг роли умуман йўқ\nГулнора Каримованинг Женевадаги вилласидан санъат асарлари Ўзбекистондаги музейларга қайтарилади\nГулнора Каримова ва бошқаларга нисбатан очилган жиноят иши юзасидан тергов ҳаракатлари якунланди\nГулнора Каримовага нисбатан яна уч турдаги айблов бўйича жиноят иши қўзғатилди


Жаҳонгир Хўжаев ва Асалнинг тўйи ростдан ҳам «Аристократлар»нинг концертида ўтказиладими? - 4 Февраля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Февраль » 4 » Жаҳонгир Хўжаев ва Асалнинг тўйи ростдан ҳам «Аристократлар»нинг концертида ўтказиладими?\nЖаҳонгир Хўжаев ва Асалнинг тўйи ростдан ҳам «Аристократлар»нинг концертида ўтказиладими?\nБу мавзуга Диёрбек Бекжонов ҳам фикрини билдирди\nАктёр, телебошловчи, «Аристократлар» жамоаси етакчиси Жаҳонгир Хўжаев «Amirxon Umarov shousi» кўрсатувига берган интервьюсида концертдаги тўйи ҳақида гапирди.\nТелебошловчининг сўзларига кўра, одамлар унга тўйи қачон бўлиши ҳақида кўп савол бераяпти. Шунинг учун концерт орқали ўзининг тўйи бўлгани ҳақида хабарни ёритмоқчи бўлган.\n«Бир йилдан бери гапирилаётган мавзу. Ўзи сарлавҳасини нимага ‘Тўй’ деб бердик? Кўчада ёки телевидениега борганимда, умуман қаерга борсам, олдин ‘Кимга овоз берасиз?’, деса, ҳозир ‘Қачон уйланасиз?’, деган саволлар кўпайиб кетди. Шунинг учун, концерт орқали Жаҳонгирнинг тўйи бўлди деган нарсани ёритмоқчи бўлдик», — дейди Жаҳонгир Хўжаев.\n«Аристократлар» жамоасининг олдин ҳам «Тўй» номли саҳна кўриниши бўлган. Ушбу саҳна кўринишини томошабинлар яхши қабул қилган. Шу сабабли, бу галги концерт дастурида ҳам шундай саҳна бўлади.\n«Саҳнага чиқиб, никоҳ ўқитиш бўлмайди. Бизнинг ‘Тўй’ деган саҳна кўринишимиз бор эди. Жуда зўр кетган. У ерда шунинг иккинчи қисми бўляпти. Одамлар шундай савол бераверганига, мавзунинг ўзини қўйиб қўйдик», — деб айтди актёр.\nШунингдек, актёр Диёрбек Бекжонов ҳам одамларга ушбу саҳна ёққанини ва шу сабабли айнан шундай номланганини айтди.\n«Одамларга қизиқ бўлган мавзуни халққа намойиш қилиш мақсадида шу саҳнамиз бор. Айнан шу саҳна кўринишини одамларга қизиқ бўлган талқинда бермоқчимиз», — дейди Диёрбек Бекжонов.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 92 | Добавил: Sherlaruz.CoM | Теги: #ahborot, #newsuz, #habarlar, #Yangiliklar, #news, #новости, #xabarlar, #uznews, #Yangilik | Рейтинг: 0.0/0


Бугун "Манчестер Юнайтед" - "Ливерпуль". Дерби яқин дўстлар! / CHAMPIONAT.asia\nБугун "Манчестер Юнайтед" - "Ливерпуль". Дерби яқин дўстлар!\n24 фев 2019 11:27\nБугун АПЛнинг 27-тури доирасидаги марказий ўйин ўтказилади.\nШимолий-Ғарбий дерби номи билан машҳур бўлган "Манчестер Юнайтед" - "Ливерпуль" учрашувига бўлган қизиқиш ҳамиша юқори. Зеро бу дербининг ўтмиши ажойиб.\nМАНЧЕСТЕР ЮНАЙТЕД» - «ЛИВЕРПУЛЬ»\nПремьер Лига, 27-тур.\nЯкшанба, 24 февраль 2019 йил\nБошланиш вақти: 14:05 (Манчестер) - (19:05 Тошкент).\n«Манчестер Юнайтед»дагилар Жесси Лингард ва Антони Марсьялнинг асосий таркибга қайтишига умид қилишмоқда. Дарвозага Давид Де Хеа қайтади. У ўтган галги баҳсда ўз жойини Серхио Ромерога бўшатиб берганди.\nСўроқ остида: Марсьяль, Лингард.\nЖамоанинг асосий таркибига Виржил Ван Дейк қайтади. У "Бавария"га қарши ўйинни дисквалификация сабабли ўтказиб юборганди. "Қизиллар"нинг яна бир ҳимоячиси Деян Ловрен эса жароҳати сабабли ўйинда қатнашмайди.\nЖароҳатланганлар: Окслейд-Чемберлен, Гомес, Ловрен.\nСўнгги 5 ўйин (барча турнирларда): Д-Ғ-Ғ-М-Ғ\n4-ўрин, 51 очко\n"Манчестер Юнайтед" АПЛдаги сўнгги 9 ўйинининг 8тасида ғалабага эришиб, бир марта дуранг қайд этди. Бу уларнинг 2017 йилдан буён қайд этилган энг узоқ мағлубиятсиз сериядир.\nЖамоа бу мавсумда ўз майдонида ўтказилган ўйинларнинг фақатгина биттасида гол ўтказмади. Манкунианликлар ушбу натижаси орқали АПЛ жамоалари орасида "Фулхэм" билан бирга сўнгги ўринда кетмоқда.\nАгарда "Манчестер Юнайтед" яна гол ўтказиб юборадиган бўлса, бу уларнинг 1972 йилдан буён қайд этган энг ёмон натижаси бўлиб қолади.\nОле-Гуннар Сульшер АПЛдаги илк 9 ўйинида 25 очко жамғарди. Бу борадаги энг яхши натижа Гуус Хиддинкка тегишли эди. У "Челси"даги илк 10 ўйинида 25 очко жамғарганди.\nСўнгги 5 ўйин (барча турнирларда): Ғ-Д-Д-Ғ-Д\n2-ўрин, 65 очко\n"Ливерпуль" бу мавсумда фақатгина бир марта мағлуб бўлди.\n"Ливерпуль" бу мавсумда 12 сафар ўйинида 1 мартасидагина мағлуб бўлди.\nБироқ жамоа АПЛнинг кучли тўртлик жамоалари майдонидаги сўнгги 7 ўйинда ғалаба қайд эта олмади. Юрген Клопп жамоаси бу мавсум барча сафар ўйинларида гол киритишни уддалади. Бундай натижани "Тоттенхэм" ва "Манчестер Юнайтед" ҳам такрорлай олди.\n"Ливерпуль" бу мавсум АПЛда атиги 8 гол ўтказиб юборди.\nЮрген Клопп мураббий сифатида "Олд Траффорд"даги сўнгги 3 ўйинида 2 мағлубият ва 1 дуранг қайд этди.\nЖамоалар барча турнирларда ўзаро 201 ўйинда қатнашишган. "Юнайтед" 80, "Ливерпуль" эса 66 ўйинда ғалаба эришган бўлса, 55 баҳс дуранг билан ниҳояланган.\nАПЛ доирасида эса жамоалар ўзаро 172 марта тўқнаш келишган. Унинг 68тасида манкунианликлар, 47тасида эса мерсисайдликлар ғолиб бўлган. 47 ўйинда ғолиб аниқланмаган.\n"Юнайтед" "Ливерпуль"га қарши ўтган сўнгги 9 уй ўйинининг 7тасида ғалаба қозонган бўлса, бир марта дуранг (2017 йил, январь, 1:1) ва бир марта мағлубият (2014 йил, март, 0:3) қайд этган.\nБОШ ҲАКАМ: Майкл Оливер(Нотумберленд).\nБу мавсумда барча турнирларда 21 ўйинда қатнашди ва 65 сариқ ҳамда 2 марта қизил карточка кўрсатди.\nҚАНОТЛАРДАГИ ҲАКАМЛАР: Стюарт Барт, Саймон Беннетт.\nЗАХИРА ҲАКАМИ: Андре Марринер.\n"Ливерпуль" Вернерни 30 миллион евро эвазига харид қилиши мумкин 6\n"Ювентус" Гвардиолага "Ман Сити"даги маошидан икки баравар кўпини беришга тайёр 7\n"Ливерпуль"га чемпионлик учун яна нечта ўйин керак? 38


Риштон тиббиётидаги ислоҳотлар (видео) — Фарғона шифокори\n14.11.2019 14.11.2019 fsh.uz\nКейинги йилларда Ўзбекистонда ҳеч бир соҳага тиббиёт тизимичалик катта эътибор қаратилгани йўқ. Муҳтарам Президентимиз раҳнамолигида соғлиқни сақлаш соҳасида улкан ислоҳотлар амалга оширилмоқда ва халқимиз бундан жуда мамнун.\nАйниқса, аҳолига малакали бирламчи тиббий-санитария ёрдами кўрсатишни намунали даражага кўтариш, оналик ва болалаликни муҳофаза қилиш, тез тиббий ёрдам сифатини янада ошириш, соҳанинг моддий техник базасини янада мустаҳкамлаш масалаларига алоҳида эътибор қаратилмоқда.\nБуни Риштон тумани тиббиёт тизимида амалга оширилаётган ижобий ишлар мисолида ҳам кўриш мумкин.\nТаъкидлаш жоизки, тиббиёт тизимини ривожлантиришга йўналтирилган ислоҳотлар одамларнинг узоғини яқин, мушкулини осон қилмоқда. Сабаби, жаҳоннинг илғор мамлакатлари тиббиётида жорий қилинган даволашнинг деярли барча замонавий усуллари эндиликда ўзимизда ҳам қўлланилиб, жаҳондаги етакчи мумлакатларда эришилган кўрсаткичлар билан бўйлашмоқда. Энг муҳими, эндиликда даво истаб хорижга отланишга зарурат қолмаяпти.\nБинобарин, туманда ихтисослашган тиббий хизмат сифатини юксалтириш мақсадида кўплаб намунавий ишлар амалга оширилди.\n← Қандли диабет ҳақида ҳамма билиш шарт бўлган фактлар\nФарғоналик шифокорлар эътирофда. Тақдирлаш маросимлари қандай ўтди? (видео) →\n30.08.2019 fsh.uz 273\n09.11.2019 fsh.uz 390\n18.05.2019 fsh.uz 569


Араб дунёсининг парчаланиши JXTC Tribune Times - шаблон joomla\nАраб дунёсининг парчаланиши Муаллиф: Абу Муслим\nСешанба, 22 Сентябр 2015 23:44\tхарф ўлчами\n1914 йилнинг ёз ойида Европада уриш бошланиб кетди. Тўрт йил давом этган вайронакор урушда 12 миллион одам қурбон бўлди. Ўта мураккаб иттифоқлар, милитарист ва мустамлакачиларнинг карнайдек иштаҳалари ва, умуман олганда, мамлакат юқори даражадаги раҳбариятининг хатолари ушбу уруш келиб чиқишига сабаб бўлди. Рақибларнинг бир тарафи “Атланта” бўлиб, унга Британия, Франция, Россия ва унинг итифоқчилари кирган бўлса, иккинчи тарафда – “Уч давлат ўртасидаги иттифоқ” эди ва унга Олмония, Австро-Венгрия ва Италия (кейинчалик бетараф бўлиб олган) каби мамлакатлар аъзо эди; уруш ҳаракатлари бошланиб кетганида бу блокка Усмонийлар салтанати ва Болгария ҳам қўшилди.Дастлабки вақт Усмонийлар салтанати бетарафлик (нейтралитет)ни сақлашга ҳаракат қилган. У куч жиҳатидан урушда қатнашаётган бошқа мамлакатлардан заиф бўлиб, бир қатор ички ва ташқи таҳдидларга қарши курашишга мажбур ҳолатда эди. Айни вақтда, Усмонийлар султони номигагина ҳукмдор бўлган. Энг сўнгги ҳақиқий иқтидор соҳиби бўлган султон Абдулхамид II 1908 йилда тахтдан ағдарилган эди ва унинг ўрнида ҳарбийлардан иборат ҳукумат – “Уч поша” ҳукмронлик қилган. Улар дунёвийликни даъво қилган “Ёш турклар” ҳаракатига тааллуқли бўлишган. Усмонийларнинг Европа мамлакатлари олдида жиддий молиявий мажбуриятлари бўлиб, Усмоний турк салтанати уни тўлай олмаган. Даставвал у “Антанта” сафига қўшилмоқчи ҳам бўлди, лекин уни қабул қилишмагач, 1914 йил октябрида “Уч давлат ўртасидаги иттифоқ” тарафида урушга кирди.Британияликлар дарҳол Яқин Шарқ ерларини босиб олиш ҳамда Усмонийларни йўқ қилиш режаси устида ишлай бошлашди. 1857 йилда Ҳиндистонни босиб олган Британия 1888 йилга келиб Мисрни ҳам назорат қила бошлади. Усмонийлар султонлиги айнан Британиянинг икки мустамлакаси ўртасида жойлашган эди ва инглизлар жаҳон урушидан фойдаланиб, Усмонийлар давлатини йўқ қилишга киришишди.\nБританияликларнинг тактик қадамларидан бири Усмонийлар салтанатидаги арабларни марказий ҳукуматга қарши қилишдан иборат бўлган. Араб яриморолининг ғарбида, Ҳижозда, уларга бу масалада ёрдам берадиганларни топишди. Макканинг ўша пайтдаги амири Шариф Ҳусайн бин Али Британия ҳукумати билан усмонийларга қарши қўзғолон кўтариш ҳақида тил бириктирди. У нега ғайридинлар билан мусулмонларга қарши тил бириктиргани ҳали-ҳануз бизга маълум эмас. Қўзғолон қилишга унинг турк миллий ғояларига қарши бўлганлиги, қандайдир шахсий адоват ёки ҳокимиятга ўч бўлгани сабабдир, эҳтимол. Нима бўлган тақдирда ҳам, Шариф Ҳусайн британияликлар билан иттифоқ тузган ҳолда, усмонийларга қарши бош кўтарди. Инглизлар қўзғолончиларга қурол-аслаҳа, пул етказиб бериш мажбуриятини олишди. Бундан ташқари, Британия урушдан сўнг Шариф Ҳусайнга шахсий араб қироллигини ваъда қилишди. Мазкур қиролликка бутун Араб яримороли ҳамда Ироқ ва Сурия ҳудудлари ҳам ваъда қилинди.Тарафлар қўзғолон кўтаришга тайёргарликларни муҳокама қилган мактуб “МакМагон-Ҳусайн ёзишмалари” номи билан машҳур. (Ҳенри МакМагон ўша вақтда Британиянинг Мисрдаги олий комиссари эди).1916 йил Ҳижозда қуролланган кўчманчи араблар Шариф Ҳусайн бошчилигида усмонийларга қарши урушни бошлаб юборади. Орадан бир неча ой ўтиб, қўзғолончилар Британия армияси ҳамда флоти ёрдамида Ҳижоздаги муҳим бўлган бир-икки шаҳарни босиб олишади, шу жумладан Жидда ва Маккаи Мукаррамани ҳам. Британияликлар аскарлар, қурол-аслаҳа, пул ва маслаҳатчилар (масалан, машҳур Лоуренс Арабий (Аравийский)) билан ёрдам бериб туради. Қўзғолончиларга ҳатто байроқ ҳам ясаб берадилар. Британияликлар мазкур байроқни Мисрда махсус тайёрлашган, кейинчалик бу байроқ “араб қўзғолони байроғи” билан машҳур бўлди. Сўнг бу байроқ Урдун, Фаластин, Судан, Сурия ва Қувайт байроқларининг асоси бўлган.Биринчи жаҳон уруши 1918 йилгача давом этди. Бу орада араб қўзғолончилари усмонийлардан жуда кўп шаҳарларни тортиб олишга муваффақ бўлишди. Британияликлар Фаластин ва Ироқ бўйлаб юриш қилдилар, Қуддуси шариф ва Бағдодни ҳам босиб олдилар. Араблар уларга Аммон ва Дамашқни ҳам босиб олишга ёрдам беришди. Араблар қўзғолонини кенг аҳоли қўллаб-қувватламаганини ҳам таъкидлаб ўтиш зарур. Бу ишлар асосан ўз ҳокимиятини кенгайтирмоқчи бўлган бир нечта раҳбарлар бошчилигида озчилик ҳаракати тарафидан амалга оширилган. Халқ мазкур низодан четда турган, улар на қўзғолончиларнинг ва на усмонийларнинг тарафини олишган. Агар британияликларнинг бошқаларга берган ваъдаси бўлмаганида, Шариф Ҳусайннинг араб давлатини тузиши режаси муваффақият қозониш эҳтимоли катта эди.Араблар қўзғолони бошланмасдан туриб, ҳамда Шариф Ҳусайн араб давлатини ташкил қилмасидан олдин инглиз ва французларнинг ўз режалари бор эди. 1915‒1916 йилларнинг қишида британиялик дипломат Марк Сайкс ва франциялик дипломат Франсуа Жорж-Пико ўртасида махфий учрашув бўлиб ўтади. Ўша учрашувда Усмонийлар салтанати мағлуб бўлганидан сўнг Араб дунёсининг тақдири ҳақида музокаралар бўлди. Уларнинг “Сайкса‒Пико келишуви” деб ном олган битимига кўра, араб дунёси Британия ва Франция ўртасида бўлиб олинган. Британияликларга ҳозирги Ироқ, Қувайт ва Урдун ҳудудлари ўтиши керак эди, ҳозирги Сурия, Ливан ва Туркиянинг жануби эса Францияга ўтиши белгиланган эди. Фаластин тақдири эса кейинга қолдирилиб, уни ҳал қилишда саҳюнчиларнинг манфаатини ҳисобга олиш назарда тутилган эди. Келишувда баъзи ҳудудларни европаликлар назоратидаги ўзини ўзи бошқариш услубида идора этиш режа қилинган бўлса, қолганларини Британия ва Франция ўзларининг тўлиқ назоратларига олиши керак эди.Биринчи жаҳон урушидан сўнг Яқин Шарқни парчалаш режаси сир сақланиши керак бўлган, бироқ 1917 йилда Россиядаги “большевик”лар туфайли бу режа овоза бўлиб кетди. “Сайкса‒Пико келишуви” Шариф Ҳусайнга ваъда қилинган нарсаларни инкор қилар эди. Шунинг учун инглиз-араб муносабатлари сезиларли даражада таранглашиб кетди. Бироқ, бу британияликларнинг олдинги аҳд ва ваъдаларига хилоф равишда тузган ягона битими эмас эди.\nЯқин Шарқ сиёсий ландшафти бўйича ўз фикрига эга бўлган яна бир гуруҳ мавжуд бўлган. Булар саҳюнчилар эди. Саҳюнчилик – сиёсий ҳаракат бўлиб, Фаластиннинг муқаддас ерларида яҳудийлар давлатини тузишга чақирган. Бу ҳаракат 19-асрда ташкил топган ҳамда Олмония, Польша ва Россияда истиқомат қилаётган яҳудийларнинг Фаластин заминига кўчиб ўтишларини рағбатлантириб турган. Биринчи жаҳон урушидан сўнг, алалоқибат, саҳюнчилар Британия ҳукуматидан яҳудийларни Фаластинга кўчишлари учун рухсат олишга ҳаракат қилди. Британиянинг жуда кўп сиёсатчилари бу сиёсий ҳаракатнинг тарафдорлари бўлишган. Улар орасида ички ишлар вазири Артур Бальфур ҳам бор эди. 1917 йил 2 ноябрь куни у саҳюнчилар пешвоси бўлган Ротшильдга мактуб юбориб, Британия ҳукумати Фаластинда саҳюнчилар давлатини тузиш ғоясини расмий равишда қўллаб-қувватлашини маълум қилди:“Олий ҳазратларининг ҳукумати яҳудийларнинг Фаластинда ўзлапрининг миллий ўчоқларини ташкил этиш таклифини ижобий маънода кўриб чиқмоқда ва бу мақсадга етиш учун ўзининг бор имкониятларини йўлга солади; Фаластинда истиқомат қиладиган ва яҳудий бўлмаган жамоаларнинг на фуқаровий ва на диний ҳуқуқлари бузилмаслиги керак, ҳамда исталган бошқа мамлакатлардаги яҳудийлар фойдаланиб келаётган ҳуқуқ ва сиёсий мақомлари ҳам ўзгармай қолади”.\nШундай қилиб, 1917 йилга келиб, британияликлар турли бўлган учта тараф билан тил бириктирганлар. Унда инглизлар араб дунёси учун турли хил сиёсий келажакларни ваъда қилишган. Араблар Шариф Ҳусайнга ваъда қилинган араб қироллигини исташган; французлар (британияликлар ҳам) бу ерларни ўзаро бўлиб олишни ўйлашган, саҳюнлар эса, Бальфурнинг айтганидан келиб чиқиб, Фаластинни олишга интизор бўлишган.1918 йилга келиб, уруш “Антанта” мамлакатларининг ғолиблиги ҳамда Усмонийлар салтанатининг мағлубияти билан якун топди. 1922 йилгача Усмонийлар расмий тарзда мавжуд бўлган (давлати эса 1924 йилгача) бўлса-да, салтанатнинг бутун ҳудуди европаликлар тарафидан аллақачон босиб олинган эди. Уруш тугади, аммо уч тараф Яқин Шарқ келажаги бўйича ҳали ҳам узил-кесил келиша олмадилар.Ким ғолиб бўлди? Аслида, ҳеч бир тараф ўзи истаган нарсага тўлиқ эриша олмади. Урушдан бироз вақт ўтиб Миллатлар Лигаси ташкил этилди. Унинг вазифаларидан бири собиқ Усмонийларга тегишли ерларни бўлиш эди. Бу халқаро ташкилот араб ҳудудлари учун ўз “мандат”ларини чиқарди. Мандатга кўра, “ўзлари тўлиқ мустақил бўлмагунига қадар” бу ерларни Британия ёки Франциянинг бошқарувида бўлиши кўзда тутилган эди. Шундай қилиб, Миллатлар Лигаси ҳозирги Яқин Шарқ минтақаси мамлакатларининг сиёсий харитасини белгилашда бевосита иштирок этди. Чегараларни белгилашда маҳаллий аҳолининг манфаатлари, этник, жуғрофий ва диний хусусиятлар умумун эътиборга олинмади. Ҳаммаси шунчаки ўзбошимча тарзда амалга оширилди. Бугунги Яқин Шарқнинг сиёсий чегаралари аҳолининг миллий-диний таркибига умуман алоқаси йўқлигини алоҳида таъкидлаб ўтиш ўринлидир.Мандат тизими ёрдамида британияликлар билан французлар анчадан бери орзу қилишган Яқин Шарқ минтақасини ўз назоратларига олишга муваффақ бўлишди. Шариф Ҳусайнга келсак, унга ва унинг фарзандларига британияликларнинг қўл остидаги ҳудудларни бошқаришга рухсат берилди. Шу йўсин, шаҳзода Файсал Ироқ ва Сурия қироли деб эълон қилинди, шаҳзода Абдуллоҳ эса Урдун қиролига айланди. Амалда эса, ҳокимият британияликлар билан французларнинг қўлида эди.Саҳюнчиларга эса британияликлар баъзи чекловлар билан Фаластинга кўчиб келишларига рухсат беришди. Британияликлар бу ерда яшаётган арабларни ортиқча қўзғамаслик учун яҳудийлар кўчиб келишини маълум маънода чеклалашга ҳаракат қилишди. Бу эса саҳюнчилар норозилигига сабаб бўлиб, улар турли хил ноқонуний йўллар билан 1920-1940 йиллар мобайнида Фаластин заминига оммавий тарзда оқиб кела бошлади. Араблар ҳам бу кўчиб келишларни ерларига ҳамда 1187 йилдан бери мусулмонлар қўлида бўлган Қуддуси шарифга бўлган таҳдид дея баҳолашди.Биринчи жаҳон урушидан сўнг британияликлар томонидан экилган сиёсий тартибсизлик уруғи бугунда ҳам ўз ечимини топган эмас. Бир-бирига зид бўлган битимлар асосида ташкил қилинган давлатлар Яқин Шарқ минтақасини сиёсий жиҳатдан барқарорсиз этиб қўйди. Мусулмонларнинг тарқоқлиги ортидан саҳюнчиларнинг кўтарилиши ҳукумат идораларида коррупциянинг авж олишига ва бутун минтақанинг иқтисодий инқирозга юз тутишига олиб келди. Юз йил олдин сунъий равишда амалга оширилган тарқоқлик ҳали-ҳануз мавжудлигича қолмоқда ва, ҳатто, янада кучайиб, илдиз отиб бормоқда.\nАбу Муслим таржимасиМанба: “Lost Islamic History”\t« Тил миллатнинг ўзаги Нега вақт камайиб бормоқда? »


Туркия Ўзбекистон томони ўз фуқаролари учун визаларни бекор қилишига умид билдирди\n11:04 / 21.11.2016\nАнқара Ўзбекистон фуқаролари учун визасиз режимни жорий қилган ва Тошкент томони ҳам шундай қадам ташлашини кутмоқда. Бу ҳақда Туркия ташқи ишлар вазири Мавлуд Човушўғли маълум қилган.\n«Туркия Ўзбекистон билан алоқаларда янги саҳифа очди. Туркия Ўзбекистон фуқаролари учун визасиз режимни киритган. Умид қиламизки, Ўзбекистон ҳам Туркия фуқаролари учун визаларни бекор қилади», — деган Чавушўғли.\nТуркия президенти Ражаб Тоййиб Эрдўған 18 ноябрь куни Самарқандга ташриф буюриб, Ислом Каримов қабрини зиёрат қилган ва Ўзбекистон президенти вазифасини бажарувчи Шавкат Мирзиёев билан учрашгач, икки мамлакат алоқалари мустаҳкамланиши кутилмоқда.\nЖанубий Кореянинг Ўзбекистондаги элчихонаси виза олиш жараёнини соддалаштирди\n14:38 / 19.09.2018\n14:42 / 10.09.2018\nГреция Ўзбекистонда виза маркази очади


Лойиҳа муаллифи Хайрулла Нуриддинов Тошкент шаҳридаги жамоат транспорти муаммолари ҳақида гапирар экан трамвай фаолиятини тиклаш таклифини берди.\n«Транспорт фаолиятини такомиллаштириш мақсадида Тошкентга трамвайларни қайтариш керак, менимча. Катта ва гавжум шаҳарга трамвай жуда асқатади. Ҳаммамизнинг эсимизда-ку ўша қулай, бежирим, бир текис юрадиган, энг муҳими экологияга умуман зарар етказмайдиган қадрдон трамвайлар. Бу менинг фикрим, албатта. Агар Тошкент мутасаддиларининг ўрнида бўлганимда, ана шу ташаббус билан чиқардим», деди Хайрулла Нуриддинов.\nМаълумот учун, Тошкент шаҳрида трамвай фаолияти 115 йиллик тарихидан кейин 2016 йил май ойида якунланганди. Ўша йили 2 май куни «Бешқайрағоч» – Ипподром бозори йўналишидаги 17-трамвай охирги рейсини амалга оширган.\nКўп ўтмай трамвайлар Самарқанд шаҳрида ҳаракатлана бошлади. Чехиядан олиб келинган замонавий Vario LF трамвайлари пойтахтда 4 йил ҳаракатлангач, Самарқандга олиб кетилди. 2017 йил апрел ойидан буён Самарқандда Сартепа – Темирйўл вокзали ва Сиёб бозори – Темирйўл вокзали йўналишида трамвайлар ҳаракатланмоқда. Бунгача Самарқандда 1947-1973 йилларда оралиғида ҳам трамвай ҳаракатланган.\nПрезидент фаолиятига оид навбатдаги кўрсатув эфирга узатилди\n17:38 / 23.04.2022\nТошкентда трамвай йўлларини қуриш қачондан бошланиши маълум қилинди\n14:04 / 10.02.2022\n«Тошкентга трамвайни қайтармоқчимиз» — президент\nБлэкаутдан кейинги Самарқанд: трамвайлар юра бошлади, метан «заправкалар» ҳамон ёпиқ


Брюс Панниер: Шавкат Мирзиёев айни танг вазиятда минтақада яна лидерликни ўз қўлига олди — Review.uz\nDavletovuz'нинг ёзишича, Марказий Осиё масалалари бўйича эксперт Брюс Панниер у навбатдаги таҳлилий мақоласида "Марказий Осиё доирасида саъй-ҳаракатларни мувофиқлаштиришга фаол ҳаракат қилаётган битта сиёсатчи бўлса, у ҳам Ўзбекистон Президенти Шавкат Мирзиёев", эканлигини билдирган.\n“Марказий Осиё доирасида коронавирусга қарши саъй-ҳаракатларни мувофиқлаштиришга фаол ҳаракат қилаётган битта сиёсатчи бўлса, у ҳам Ўзбекистон Президенти Шавкат Мирзиёевдир.\nНаврўз охирги йилларда Марказий Осиё учун алоҳида санага айланди. Чунки шу сана атрофида минтақа мамлакатлари лидерлари Шавкат Мирзиёевнинг БМТдаги ташаббусидан сўнг бир стол атрофида ўтириб, норасмий мулоқот қилишга келишиб олган эди. Дастлаб Астанада тўрт мамлакат, Тошкентда эса беш мамлакат раҳбарларининг, ўзбекча таъбир билан айтганда, “чойхонаси” бўлиб ўтди.\nАфсуски, бу йил коронавирус сабабли ҳамма ўз дарди билан овора. Чегаралар тақа-тақ ёпилган, барча ўз билганича ва тушунганича офатга қарши курашмоқда. Ўзбекистон раҳбари Шавкат Мирзиёев ушбу танг вазиятда минтақада яна лидерликни ўз қўлига олди.\nАгар Марказий Осиё доирасида саъй-ҳаракатларни мувофиқлаштиришга фаол ҳаракат қилаётган битта сиёсатчи бўлса, у ҳам Ўзбекистон Президенти Шавкат Мирзиёевдир”, дейди Марказий Осиё масалалари бўйича эксперт, RFE/RL колумнисти Брюс Панниер.\nМуаллифнинг қайд этишича, Ўзбекистонда илк коронавирус инфекцияси 14 март куни, Қозоғистондан икки кун ўтиб аниқланди. 18 март куни Шавкат Мирзиёев Қасим-Жомарт Тоқаев билан телефонда мулоқот қилди, 20 март куни эса Элбоши Нурсултон Назарбоев билан телефонда вазиятни муҳокама қилди.\nШу йилнинг 18 ва 27 март кунлари эса Туркманистон раҳбари Гурбангули Бердимуҳамедов телефон орқали мулоқот қилди. 27 март куни Қирғиз Республикаси Президенти Сооронбай Жээнбеков билан ҳам телефонда гаплашди. Бир кун олдин эса Афғонистон Ислом Республикаси Президенти Муҳаммад Ашраф Ғани билан вазиятни атрофлича муҳокама қилишган эди. Фақатгина Тожикистон раҳбари билан мулоқот қилинмади, холос.\n“Шавкат Мирзиёевга таҳсин айтиш керак, чунки у минтақа давлатлари саъй-ҳаракатларини мувофиқлаштириш борасида жуда катта ишни амалга оширди”, дея фикрини умумлаштиради Брюс Панниер.


Биткоин илк бор олтиндан қимматроққа баҳоланди\n08:05 / 03.03.2017\nБиткоин нархи илк бор жаҳон бозорида бир олтин унцияси қийматидан ошиб кетди. Бундан савдолар ҳақидаги маълумотлар дарак бермоқда.\nПайшанба кунги ҳолатга кўра, Kraken электрон биржасида биткоин нархи 2,45 фоизга ўсиб, бир биткоин учун 1255 долларни ташкил қилди. Нью-Йоркдаги Comex биржасида эса олтин учун апрель фьючерси 17,20 долларга ёки 1,38 фоизга тушиб кетиб, унция учун 1232,80 долларни ташкил этди.\nCryptoCompare асосчиси ва бош ижрочи директори Чарльз Хейтернинг фикрича, криптовалюта қийматининг ўсиши унга бўлган талабнинг ортгани билан боғлиқ. Сармоядорлар биткоинни хавфсиз актив сифатида ёки акциялар қиймати тушиб кетганда сотиб олишмоқда, деб ёзади MarketWatch агентлиги.\nШунингдек биткоин курсига АҚШнинг қимматли қоғозлар ва биржалар бўйича комиссияси биринчи биржа сармоя биткоин-жамғарма Winklevoss Bitcoin’ни рўйхатдан ўтказишни маъқуллаши мумкинлиги ҳам таъсир кўрсатмоқда. Идора ўз қарорини 11 мартга қадар қабул қилиши керак.\nМолия амалиётлар учун ишлатиш мумкин бўлган биткоин виртуал валютаси 2009 йилда пайдо бўлган. Уни интернетда товар ва хизматларни харид қилиш, шунингдек анъанавий валюталардан бирига алмаштириш ҳам мумкин. Ўтган йилда кўплаб ғарб банклари биткоинлар билан ишлашни бошлашгани ҳақида маълум қилишган.


Ҳокимлик тадбиркорларни чув туширдими? – Хива буюм бозоридаги можаро\nЎзбекистон иқтисодиётида бозорларда фаолият юритувчи тадбиркорлардан ҳам муаммоси кўпи бўлмаса керак. Чунки сўнгги йилларда шаҳарлар марказидаги буюм ва деҳқон бозорлари бир неча марта кўчирилди, бузилди, қайтадан қурилди. Бу жараёнларнинг оғири деярли ҳар доим тадбиркорнинг елкасига тушган. Улар эндигина бозорга ўрнашиб, сарфлаган харажатини қоплаб, даромад ола бошлаганда дўкони кўчирилган, бузилган, қайта қурилган. Бозорда савдо қилиш энг беқарор фаолиятдан бири десак муболаға бўлмайди.\nБу мақолада Хива шаҳар буюм бозорида фаолият юритувчи тадбиркорлар дуч келган шунга ўхшаш муаммолар ҳақида сўз юритамиз.\n2009 йилда Хива туманида «Буюм бозори» очиқ акциядорлик жамияти (ОАЖ) ташкил қилиниб, унга ҳокимлик томонидан ер майдони ажратиб берилади. 2013 йилда у «Хива универсал савдо комплекси» акциядорлик жамиятига (АЖ) айлантирилган. Унинг таркибида 331 акциядор ва акциядор ҳисобланмаган 500га яқин мулкдорлар мавжуд. Ҳозирги кунда 227 нафар тадбиркор савдо фаолияти билан шуғулланмоқда.\n2017 йили Хива шаҳри буюм бозори ўрнида истироҳат боғи қурилиши муносабати билан «Хива универсал савдо комплекси» АЖ ер майдонлари давлат ва жамоат эҳтиёжи учун олиниши ҳақида қарор қабул қилинади. Шундан сўнг, Хоразм вилояти ҳокимлиги ҳузуридаги ер участкаларини танлаш (ажратиш) масалаларини кўриб чиқиш бўйича комиссияси (2018 йил 29 январдаги 21-сонли баённомаси) ҳамда Хива шаҳар ҳокимлиги ҳузуридаги ер участкаларини бериш (реализация қилиш) масалаларини кўриб чиқиш комиссияси (2018 йил 2 майдаги баённомаси) янги буюм бозори учун Хива шаҳар Сангар маҳалласидан ер ўрни ажратиш таклифини маъқуллайди.\nХива шаҳар ҳокимлиги ушбу баённомаларга асосан 2018 йил 3 май куни (диққат!) «Хива шаҳар савдо комплекси» МЧЖни ташкил қилиш ва унга ер майдони ажратиш тўғрисида 835-сонли қарорини чиқаради. У Хива шаҳрининг собиқ ҳокими Эркин Яқубов томонидан имзоланган.\n«Хива универсал савдо комплекси» АЖ аъзолари фикрига кўра, Сангар маҳалласи ҳудудидан янги буюм бозори қурилиши учун ер майдони компенсация тариқасида айнан уларга ажратилиши лозим эди. Бунинг учун «Хива шаҳар савдо комплекси» МЧЖни ташкил қилишга зарурат йўқ эди.\nХива шаҳар ҳокимлиги томонидан 2018 йил 10 июль куни «Хива универсал савдо комплекси» АЖ тадбиркорларини Сангар маҳалласи ҳудудида янгидан ташкил қилинган «Хива шаҳар савдо комплекси» МЧЖ ҳудудига кўчириш ҳақидаги 115/1-сонли қарори чиқарилган. Унинг 1-бандида «Хива универсал савдо комплекси» АЖ фаолиятини «Хива шаҳар савдо комплекси» МЧЖга ажратиб берилган ер майдонида вақтинчалик давом эттирсин деб белгилаб қўйилган.\nБир шаҳарда 2та ёки ундан ортиқ миқдорда бозор бўлиши мумкин эмасми? Албатта мумкин. Бироқ, бу ҳолатда ерлари давлат эҳтиёжи учун олиб қўйилган ва мулки бузиб ташланган «Хива универсал савдо комплекси» АЖга бошқа жойдан ер майдони ажратилиши, компенсация тўланиши керак эди.\nВазирлар Маҳкамасининг 2006 йил 29 майдаги «Давлат ва жамоат эҳтиёжлари учун ер участкаларининг олиб қўйилиши муносабати билан фуқароларга ва юридик шахсларга етказилган зарарларни қоплаш тартиби» тўғрисидаги Низомнинг 26-бандида «Юридик шахсга мулк ҳуқуқи асосида тегишли бўлган уй, ишлаб чиқариш иморатлари, бошқа иморатлар, иншоотлар, дов-дарахтлар жойлашган ер участкаси олиб қўйилган ҳолда унга аввалгисига тенг қийматли мол-мулк берилади ва ер участкаси давлат ёки жамоат эҳтиёжлари учун олиб қўйилиши оқибатида етказилган зарар тўлалигича қопланади. Ер эгалари, ердан фойдаланувчилар, ижарачилар, ер участкалари мулкдорларига зарарларни ҳамда қишлоқ хўжалиги ва ўрмон хўжалиги ишлаб чиқариши кўрган зарарни қоплаш Ўзбекистон Республикасининг Ер кодексига мувофиқ амалга оширилади» деб қайд этилган.\n2018 йил 31 май куни «Хива шаҳар савдо комплекси» МЧЖни таъсис этиш тўғрисида йиғилиш бўлиб ўтиб, унда Ганжа Тажиевни раис қилиб сайлаш ва жамиятнинг устав фондини 10 миллион сўм миқдорида шакллантириш, устав фондининг 51 фоизини, яъни 5 миллион 100 минг сўм Хива шаҳар ҳокимлигининг улуши, 49 фоизини, яъни 4 миллион 900 минг сўм Ганжа Тажиевнинг улуши қилиб белгилаш ҳақида қарор қабул қилинган.\nҚайд қилиш жоизки, Ганжа Тажиев бу пайтда «Хива универсал савдо комплекси» АЖ раиси ҳам эди. У бир-бирига рақобатдош бўлган икки ташкилот раҳбари лавозимида 1 августгача ишлаган ва шундан кейин «Хива универсал савдо комплекси» АЖ раислигидан кетган.\n«Хива универсал савдо комплекси» АЖ аъзолари фикрига кўра, ҳозирги пайтда уларга қандайдир компенсация берилиши ҳақида гап-сўз ҳам бўлаётгани йўқ. Балки, «Хива шаҳар савдо комплекси» МЧЖга тегишли бўлган янги буюм бозоридан 17-20 кв.м. майдонга эга бир дўкон 50-60 миллион сўм қийматда таклиф қилинмоқда. Бу эса дўконнинг бозор нархидан 2-3 баробар қимматроқдир.\nҲозирги вақтда «Хива универсал савдо комплекси» АЖ аъзолари савдо фаолиятини тўхтатмаслик учун қурилиш ишлари кетаётган ҳудуд атрофида вагонлар, акфадан ясалган қўлбола будкаларда савдо қилишмоқда.\nЮзага келган вазият бўйича Хива шаҳар ҳокими Собир Жуманиязовдан изоҳ олдик.\n«2018 йили «Хива Универсал савдо комплекси» АЖ ерлари давлат эҳтиёжи учун қайтариб олинган, ҳозирча тадбиркорлар Сангар маҳалласида фаолиятини вақтинча давом эттиришмоқда.\nБироқ, бир нарсани таъкидлайман, дўкони бузилгани тўғрисида асослантирувчи ҳужжат, ҳокимнинг қарори, ижара шартномаси, умуман, барча тасдиқловчи ҳужжатларга эга бўлган тадбиркорлардан ҳеч ким дўконсиз қолмайди, уларнинг барчасини янги буюм бозорига жойлаштирамиз. Бу иш билан жиддий шуғулланяпмиз. Бундан ташқари, фаолиятини бозорда эмас, балки бошқа жойда давом эттирмоқчи бўлган тадбиркорларга «Обод маҳалла» дастурига тушган ҳудудлардан келишув асосида жой бермоқдамиз.\nҲозир олдимизда «Хива шаҳар савдо комплекси» МЧЖни «Хива универсал савдо комплекси» АЖга ҳуқуқий ворис қилиш масаласи кўндаланг турибди. Биз бу муаммони ҳал қилиб олиш учун ҳуқуқ идораларига мурожаат қилганмиз. Мана шу муаммонинг ечими топилгач, тадбиркорларни янги буюм бозори ҳудудига жойлаштириш масаласи ҳал бўлади.\nХива шаҳар ҳокимлиги «Хива универсал савдо комплекси» АЖга ер ажратмасдан, «Хива шаҳар савдо комплекси» МЧЖни ташкил қилиб, ерни унга ажратиши тўғрисидаги қарори қанчалик тўғри?\nХива шаҳар ҳокимлиги «Хива универсал савдо комплекси» АЖга ер ажратмасдан, «Хива шаҳар савдо комплекси» МЧЖни ташкил қилиб, ерни унга ажратиши тўғрисидаги қарорини биз адлия ва прокуратура билан муҳокама қиляпмиз, экспертизадан ўтказяпмиз. Агар Хива шаҳар ҳокимлигининг бу қарори ноқонуний бўлса, уни бекор қилиб, ерни «Хива универсал савдо комплекси» АЖга ажратиш ҳақидаги қарорни чиқарамиз. Экспертиза жараёнини тахминан 1 ой муддатда якунлаймиз.\n«Хива шаҳар савдо комплекси» МЧЖга тегишли бўлган янги буюм бозоридан тадбиркорларга 17-20 кв.м. майдонга эга бир дўкон 50-60 миллион сўм қийматда таклиф қилинаётгани, бу эса дўконнинг бозор нархидан 2-3 баробар қимматроқ эканини қандай изоҳлайсиз?\nБозор ҳудудида «дўконимни ўзим қуриб оламан, бу менга арзон тушади» деган гап бўлмайди. Биринчидан, бозор ҳудудида хусусий мулк бўлмайди, мулк акциядорлик жамиятига ёки МЧЖга тегишли бўлади, тадбиркорлар ундан фақат ижара асосида фойдаланиши мумкин. Бозор ҳудудида дўконларни хусусий мулк қилиб бериш – қонунга зиддир. Иккинчидан, бозор фақат дўконлардан иборат бўлмайди. Унинг инфратузилмаси, асфальт қилинган йўли бўлади, савдо дўконларининг ораси томи ёпилади, электр энергия, сув тармоғига уланади, канализация ўтказилади. Тадбиркорлар фақат бир дўкон нархини ҳисоблаб кўраётгани тўғри эмас. Бозор инфратузилмасининг умумий қиймати смета ҳужжатларида кўрсатилади ва якунда дўконларнинг квадратурасига киритилади. Биз ҳозир смета ҳужжатларини экспертизадан ўтказяпмиз. Бу жараён якунланганидан сўнг, дўконларнинг қиймати аниқ бўлади. Ҳозирги пайтда, смета қиймати иложи борича арзон қилиниши, тадбиркорлар учун ҳамёнбоп бўлиши устида ишлаяпмиз.\nХива шаҳрига ҳоким қилиб тайинланганимга 4 ой бўлди. Ўз олдимга долзарб бўлган вазифаларни, ҳал қилиш шарт бўлган муаммоларни белгилаб олганман. Улардан бири мана шу тадбиркорлар муаммоси. Кафолат бериб айтаманки, бирор тадбиркор кўчада қолмайди, уларнинг барчаси ўз фаолиятини янги буюм бозори ҳудудида давом эттиради», - деди Собир Жуманиязов.\nҚайд этиш жоизки, янги буюм бозорининг қурилиш ишлари мавжуд қонун-қоидага зид равишда олиб борилаётгани ҳақида тегишли ташкилотларнинг хулосалари ва огоҳлантириш хатлари бор.\nХусусан, Хива шаҳар электр таъминоти корхонаси 2018 йил 13 август куни Сангар маҳалласида қурилаётган янги бозор ҳудудидан юқори кучланишли (6 кВт) электр таъминоти линиялари ўтгани ва қурилиш электр тармоғи хўжалиги объектлари муҳофаза зоналарида қурилиш ишлари олиб борилиши тақиқлангани, қурилиш ишлари Вазирлар Маҳкамасининг «Электр тармоғи хўжалиги объектларини муҳофаза қилишни тасдиқлаш тўғрисида»ги 93-сонли қарорига зид равишда олиб борилаётгани тўғрисида огоҳлантирган.\nХоразм вилояти қурилиш соҳасида ҳудудий назорат инспекцияси буюртмачи 2018 йил 26 ноябрь куни «Хива шаҳар савдо комплекси» МЧЖ раҳбари Г.Тажиевга ва пудратчи «Хива обод йўл қурилиш» МЧЖ раҳбари Н.Болтаевга қурилишни тўхтатиш ҳақида кўрсатма берган. Умумий қурилиш ишлари амалга оширилаётган ҳудудда 8та қонунбузарлик ҳолати, жумладан, лойиҳа смета ҳужжатларига ижобий хулоса йўқлиги, қурилиш ишларини бошлаш учун зарур бўлган турли лаборатория синовлари хулосаси мавжуд эмаслиги, қурилиш меъёрий ҳужжатлари талаблари бажарилмагани (совуқ ҳавода бетонлаш ва ғишт териш ишлари бажарилгани), техник назорат ишлари олиб борилмагани аниқланган.\nХусусан, Хоразм вилояти Архитектура ва қурилиш бош бошқармаси Сангар маҳалласи ҳудудида қурилаётган буюм бозори лойиҳа ҳужжатлари Давлат экспертизасидан ўтказилмагани ва Давлат архитектура қурилиш назорати инспекциясининг рухсатномаси олинмаганини аниқлаб, қурилиш монтаж ишларини тўхтатиш ҳақида «Хива шаҳар савдо комплекси» МЧЖ раҳбари Г.Тажиевга 2019 йил 6 март куни огоҳлантириш хати берган.\nБундай огоҳлантириш хатлари мавжуд бўлишига қарамай, Сангар маҳалласи ҳудудида қурилиш ишлари давом этмоқда.\nБу муаммолар юзасидан «Хива шаҳар савдо комплекси» МЧЖ раҳбари Ганжа Тажиевдан ҳам изоҳ олдик.\n«Хива шаҳридаги аввалги буюм бозори эски пахта тозалаш заводи ҳудудида, 6,7 гектар майдонда ҳудудда жойлашган эди. Аммо у давлат томонидан қабул қилинмаган эди.\nЭнди у ерда истироҳат боғи барпо қилиниши бўйича қарор чиққан. Шунинг учун ҳам Сангар маҳалласида янги буюм бозори қурилмоқда. У замонавий кўринишда, аҳоли ва тадбиркорлар учун қулай бўлади.\nБозордаги бир дўконнинг нархи 50-60 миллион сўм қийматда таклиф қилиняпти? Ҳали қурилиш смета ҳужжатлари тўлиқ экспертизадан ўтказилмади. Апрель ойида бу ишлар якунланади ва шундан сўнг дўконнинг қиймати аниқ бўлади. Ҳозирча бу ҳақда аниқ маълумот йўқ.\nҚурилиш ишларини тўхтатиш ҳақидаги огоҳлантириш хатлари? Биз бу масаланинг ҳам ечимини излаяпмиз. Хусусан, электр энергияси линияларининг муҳофаза ҳудудида қурилиш ишларини тўхтатганмиз. Бозор ҳудудида майда қурилиш ишлари давом этмоқда. Ҳозир смета ҳужжатлари экспертизасини ўтказяпмиз. У якунланганидан сўнг, тегишли ташкилотларга тақдим қилиб, улардан қурилишни давом эттириш учун рухсат оламиз», - деди Ганжа Тажиев.\nХулоса ўрнида айтадиган бўлсак, бу можаролар бозор билан боғлиқ бўлган фаолиятнинг нақадар беқарорлиги ҳақида мақоламиз бошида айтилган фикрларни тасдиқламоқда. Барқарорлик бўлмаган соҳаларда тараққиётга, ўсишга эришиш мушкул, хусусан иқтисодиётда ҳам.\nСўнгги пайтларда нега чет эллик инвесторлар ва тадбиркорларнинг Ўзбекистонга келиши суст, нега улар мамлакатимизда бизнес қилишни истамаяптилар деган саволлар ўртага ташланмоқда. Жавоб оддий: инвесторлар бирор мамлакатга боришдан олдин, ўша мамлакатдаги тадбиркорларнинг аҳволини ўрганиб чиқишади, шундан хулоса чиқаришади.\nОлдин ўзимизнинг тадбиркорларни ҳимоя қилайлик, уларнинг мулк ҳуқуқини ҳурмат қилайлик, уларнинг бизнеси учун барқарор шароит яратиб берайлик. Энди бири иккита бўлганида, ундан ҳам айрилишига сабабчи бўлмайлик. Шундагина хорижлик инвесторларни чақирмасак ҳам, ўзлари кириб келишади.\n12:36 / 26.03.2021\nХивада туризм соҳасида халқаро олий таълим муассасаси филиали ташкил этилади


19:10 / 30.11.2017\nРоссиялик яккакураш жангчиси Александр Емельяненко ўз инстаграмида Чеченистон раҳбари Рамзан Қодиров билан спарринг ўтказгани ҳақидаги видеони жойлаштирди. Кичик Емельяненко чеченлар раҳбари билан бокс қоидалари бўйича «муштлашган».\n«Ҳурматли инсон, Чеченистон Республикаси раҳбари Рамзан Қодиров билан бокс бўйича спарринг», дея изоҳ ёзган у пост остига.\nБундан аввалроқ самбо бўйича собиқ жаҳон чемпиони ҳисобланадиган Александр Емельяненко «Ахмат» клуби билан бир неча жанг ўтказиш бўйича шартнома имзолагани ҳақида хабар берилганди. Спортчи шу муносабат билан айни кунларда Грознийга ташриф буюрган.\nРамзан Қодиров Александр Емельяненко


Нурулло Остон. Демократия кимга керак? (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Демократия кимга керак? (ҳажвия)\nАжаб замонлар бўлди-да! Илгари бирор одам юрак ютиб бирор гапни гапиришдан қўрқарди. Гапирса ҳам шеригининг қулоғига шивирлаб хуфёна гапирарди. Энди-чи? Энди ҳаммага ҳамма нарса мумкин. Яширинча гапнинг ўзи қолмади. Билл Клинтон нима қилди, Березовский қаерга кетди, Жириновский нима деди, Вандамнинг хотини қачон туғди, ҳаммасини биламиз.\nҚайси бир давлатда бўлаётган жанжал туфайли бир куни ҳаммамизни бир жойга митингга йиғиб боришди. Ҳамманинг тили эчилиб кетган, кимларнидир ёмонлашаяпти, мени ҳам туртишиб: “Сиз ҳам бир нарса денг”, -дейишса, беихтиёр: “Ветнамдан қўлингни торт”, -деб юборибман. Ҳамма кулиб юборди. Кейин билсам, жамоатчилик қочиб кетган Нигерия қиролини жойига қайтариш учун жанжал қилишаётган экан.\nСўз эркинлиги туфайли хоҳлаган гапингни гапиришинг мумкин. Бошлиғимиз бир йиғилишда: “Тайёргарликларингизни кўринглар, янги йилдан ахборот агентлиги бўламиз”,-деди. “Шунда биз агент бўламизми?”-сўрадим мен. Кейин билсам, ҳозирги агент билан мен билган агент ўртасида ер билан осмонча фарқ бор экан.\nДемократия ҳар бир хонадонга кириб борди. Уйда телевизор битта. Хотин “Эсмералда” кўрмоқчи, ўғил боксга қизиқади, мен “Время”га ишқибозман. Дарров овозга қўйишади. Икки қизини ёнига олган хотин кўпчилик овоз билан “Эсмералда” кўриш ҳуқуқини қўлга киритади. Бу кинони кўришга тоби-тоғатим йўқ. Тўртта майнавоз ўн саккиз кишига овоз беради. Ласкано дегани худди хунасанинг ўзи, овози ҳам ўхшайди. Бир гапни айтиш учун кинонинг ўн цериясида ивирсиб юради. Малавер дегани фақат дағдаға қилади, Мелиссо дегани кинонинг 180 цериясида фақат ҳиринглайди. Шунда қатнашган артистнинг мияси айниб қолган бўлса ажаб эмас. Яна уларнинг орасига қистириладиган рекламаларни айтмайсизми? Чойдан бошлаб пивога ўтади, дарров ҳожатхонага қистаб қолади. Яна: “Мезим-қочди иштаҳам, ошқозонда дам кам”, “Оби: ҳам йўғон, ҳам арзон”, “Памперс энг қулай, қурбонинг бўлай!”, “Яхши таглатта, қўлингда патта”. Мен бу рекламаларни тасаввур қилиб уялиб, қизариб кетаман. Болалар бақрайиб қараб ўтира\nверишади. Кинодаги ўпишишларни айтмайсизми? ўпишиш билан бошланиб, ўпишиш билан тамом бўлади. Ярим соатлик церияда 60 марта ўпишишади. ўшаларнинг ўрнида бизнинг носкаш артистларимиз ўйнаганида, кино кўпи билан икки цериядан ошмасди. Чунки носкашларимиз билан бир марта ўпишган мексикалик хоним бу соҳани бутунлай ташлаб кетиши аниқ. Газеталардаги рекламаларга-ку умуман гап йўқ. “Немис овчаркасидан қочган алиментли қанжиқ сотилади”, “Бир суткада 15 кг. озишни хоҳлайсизми?” Қисталоқ, Бухенвалд контслагери бўлиб кет-э! “Ширин озишни истасангиз, юз доллар тўланг”, “Учта эрдан кетган юмшоқ феълли, дўмбоққина байтал ўзига муносиб айғир излаяпти”. Кейинги пайтда бири-биридан қизиқарли шундай газеталар чиқаяпти-ки, номини ўқиб тўймайсан. “Вадаванг”, “Хамак”, “Хашак”, “Ордона”, “Бедона”, “Пўстак”, “Ҳуштакчи” ва ҳоказо. “Сиз яхши ҳуштак чалишни истайсизми? Унда “Ҳуштакчи”га обуна бўлинг”, деб ҳар куни қулоқ-мияни еб ташлашади. Тилбузардаги “Яхши ния\nт” (ниятинг бошингни есин), “Бахтли воқеа” (бадбахтлар кўргилиги), “Оқ олтин” (олтин сафсатаси) цингари лотто ўйинларида қатнашавериб, ишқибозлар юрак ўйноғи бўлиб қолди. Ҳозир уларнинг ярми касалхонада, ярми ўлди, ярми эса ютган арзимас пулини ҳам ҳалигача ололмай сарсон бўлиб юрибди. Яна “Экасан” деган реклама бор. Шунинг овози палағда ташвиқотчиси ҳар куни “Аввало пул экасан, кейин кўз ёш тўкасан”, деб ишқибозлари билан қўшилиб йиғлагани-йиғлаган.\nДемократия кимга керак? Бизга ўхшаган гуноҳкор бандалар демократиягача ҳам гўр эмас эди, ундан кейин ҳам бир тутуриқли революция қилолмаса керак. Революцияни шайтон малайларига раҳнамо бўлган даҳолар қилади! Яшасин демократия!\n← Аввалги Аввалги Нурулло Остон. Эру хотин қўш ҳўкиз… (ҳажвия)\nКейинги → Кейинги: Нурулло Остон. Дийдор ғанимат (ҳажвия)


Озарбайжон: Қорабоғда ўт очиш тўхтатилди - BBC O'zbek\nОзарбайжон Тоғли Қорабоғда ўт очиш бир томонлама тўхтатилганини эълон қилди.\nАрманистон Мудофаа вазирлиги бу хабарни тасдиқлагани йўқ.\nТоғли Қорабоғда шанба куни бошланган тўқнашувда иккала томондан 30 инсон ҳалок бўлган.\nОзарбайжон Мудофаа вазирлиги вакилига кўра, халқаро ҳамжамият чақириқлари инобатга олинди. Бироқ, Арман томони келишувга амал қилмаса, провакацион ҳаракатлар давом эттирилиб, аҳоли яшаш жойлари нишонга олинса, Озарбайжон ҳарбий ҳаракатларни қайта бошлашидан огоҳлантиради.\n"Тинчликсеварлик асослари ва халқаро ҳамжамият чақириқларини беэътибор қолдирмаган ҳолда, Озарбайжон жанговор ҳаракатларни бир томонлама тўхтатишга қарор қилади ва яқинда озод қилинган ҳудудларни мустаҳкамлайди", дейилади Озарбайжон Мудофаа вазирлиги мурожаатида.\nImage caption Қорабоғда кўнгиллилар армияга чақирилган.\nҚорабоғ ҳарбийлари ва Арманистон Мудофаа вазирлиги жанглар тўхтамаганини айтмоқда.\nАрманистон Мудофаа вазирлиги вакили Арцрун Ованнисян Озарбайжон мурожаатини "ахборот қопқони" деб атаган.\nШанба куни эрталаб Озарбайжон ва Арманистон 1994 йилда келишилган оташкесимдан буён энг миқёсли жанглар бошланиб кетганини хабар берган. Томонлар ҳужумда бир-бирини айблаганлар.\nРоссия Президенти Владимир Путин ва БМТ Бош котиби Пан Ги Мун ҳар иккала томонни босиқликка чақирган.\nАйни вақтда Туркия Президенти Ражаб Тойиб Эрдўғон воқеада Озарбайжон тутган мавқеъни қувватлашини айтган.\nImage caption Озарбайжон тикучари уриб туширилгани айтилган.\nРасмий хабарларга биноан, Озарбайжон 12 ҳарбийсини йўқотган, МИ-24 тикучари Арманистон кучлари томонидан уриб туширилган, бир танки портлатилган.\nОзарбайжон Мудофаа вазирлиги Арманистоннинг 100 аскари ўлдирилгани, танки, артиллерия воситалари яксон қилингани, Қорабоғдаги бир нечта стратегик нуқталар эгаллангани ҳақида хабар тарқатган.\nАрманистон қурбонлар ҳақида Озарбайжон берган маълумотларни рад қилган. Арманистон Президентининг билдиришича, тўқнашувларда 18 аскар ҳалок бўлган, 35 таси жароҳат олган.\nЯкшанба куни Арманистон Озарбайжон томонидан артиллерия отишмалари бошланганини билдирган.\nБаъзи маълумотларга кўра, икки қорабоғлик ҳарбий яраланган.\nАрманистон ва Озарбайжон ўртасида Тоғли Қорабоғ учун 1988-1994 йиллар давом этган урушда 30 мингдан ортиқ инсон ҳалок бўлган.\n1994 йил оташкесимга келинган. Бироқ асли Озарбайжон ҳудуди бўлган Тоғли Қорабоғ арманлар назоратига ўтган.\nОхирги йилларда бир нечта тўқнашувлар юз берган. Шанба куни бошланиб кетган отишмалар улар ичида энг ҳалокатлиси бўлган.


Муфаввақиятли инсонлар – Baxtiyor oila\nМуфаввақиятли инсонлар / бахтли оилалар ҳаётидан лавҳалар\nЖоан Роулинг – Буюк Британиянинг энг нуфузли аёли\nЖоан Кетлин Роулинг инглиз болалар ёзувчисидир. У 1965-йилнинг 31-июлида Еит шаҳрида таваллуд топган. У ўзининг етти китобдан иборат Ҳаррй Поттер романлари билан машҳурдир. Бу етти асар унга 1 миллиард доллар фойда келтирган. У романлар тўпламининг биринчи қисмини 1997 йилда нашрдан чиқартирган. Ушбу китобнинг барча қисмлари бутун дунё бўйлаб жуда машҳурдир. Роулинг асосий етти қисмли романларидан ташқари ўша китобларга илова тарзида яна тўртта китоб нашр эттирган. Охирги китоб 2016 йил 31 июлда Гарри Поттер ва Ланатланган Бола номи билан нашрдан чиқарилди. Ушбу китоб театрлар учун саҳна асари: драматик услубда ёзилган бўлиб икки қисмдан ташкил топади. Роулингнинг ота-онаси Питер Жеймс Ровлинг ва Анн Волант Британия денгиз флотига (Питер учун денгиз флоти ва Анне учун аёллар қироллик хизмати) қўшилиш учун поездда учрашишди. Улар бир йил ўтгач, 19 ёшида турмуш қуришди. 20 ёшида, Жоанн Роwлинг келганида, ёш жуфтлик янги ота-оналар бўлишди, ундан 23 ой ўтгач Жоаннанинг синглиси Диане “Ди”. Роулинг ёшлигида, оила икки марта кўчиб ўтди. Тўрт ёшида, Роулинг ва оиласи Уинбурнга кўчиб ўтишди. Айнан шу эрда у Поттер фамилияси билан яшайдиган биродар ва опа-сингилни учратган. Тўққиз ёшида Роулинг Туцҳиллга кўчиб ўтди. Иккинчи ҳаракатнинг қачон амалга оширилгани Роулингнинг севимли бувиси Кетлиннинг вафоти билан боғлиқ эди. Кейинчалик, Роуллингдан кўпроқ ўқувчиларни жалб қилиш учун Гарри Поттер китобларининг тахаллуси сифатида фойдаланишни сўрашганида, Роулинг бувисини шарафлаш учун иккинчи бошланғич сифатида Кетлин учун “К” ни танлади. Ўн бир ёшида Роулинг Виед мактабига қатнай бошлаган, у эрда у ўз синфлари учун астойдил ишлаган ва спортда даҳшатли эди. Роулингнинг айтишича, Гермиона Гренжер қаҳрамони бу ёшда Роулингнинг ўзига асосланади. 15 ёшида, Роулинг онасининг кўп склероз, отоиммüн касаллиги билан жиддий касал бўлиб қолганлиги ҳақидаги хабарни эшитганида, жуда хафа бўлди. Доим ремиссияга кириш ўрнига, Роулингнинг онаси тобора касал бўлиб бораверди. Ота-онаси томонидан котиб бўлишга мажбурланган Роулинг 18 ёшида (1983) Эхетер университетига қатнаган ва франтсуз тилини ўрганган. Франтсуз дастури доирасида у бир йил Парижда яшади. Коллеждан сўнг, Роулинг Лондонда қолди ва бир қанча ишларда, жумладан Халқаро Амнистия ташкилотида ишлади.\n1990 йилда Лондонга борадиган поездда, дам олиш кунлари Манчестерда квартира овини ўтказиб, Роулинг Гарри Поттер ҳақида тушунчани ўйлаб топди. Унинг фикрича, “шунчаки миямга тушди”. Ўша пайтда Роулинг ўз ҳикоясини хаёл суриб, поездда қолган вақтини сарф қилди ва уйга келиши биланоқ уни ёзишни бошлади. Роулинг Гарри ва Хогварц ҳақида парчаларни ёзишни давом эттирди, аммо 1990 йил 30-декабрда онаси вафот этганида китоб билан шуғулланмади. Онасининг ўлими Роwлингга қаттиқ тегди. Қайғудан халос бўлиш учун Роулинг Португалияда инглиз тилидан дарс бериш учун ишга қабул қилинди. Онасининг ўлими Гарри Поттер учун ота-онасининг ўлими ҳақида янада аниқроқ ва мураккаброқ ҳиссиётларни келтириб чиқарди. Португалияда Роулинг Хорхе Арантес билан учрашди ва иккаласи 1992 йил 16 октябрда турмуш қуришди. Гарчи никоҳ ёмонлигини исботласа-да, Жессика (1993 йил июлда туғилган) биргаликда битта фарзанд кўришган. 1993 йил 30-ноябрда ажрашгандан сўнг, Роулинг ва унинг қизи 1994-йил охирида Роулингнинг синглиси Дининг ёнида бўлиш учун Эдинбургга кўчиб ўтишди. Бошқа тўла вақтли ишни бошлашдан олдин, Роулинг Гарри Поттер қўлёзмасини тугатишга қарор қилди. У тугатгандан сўнг, уни ёзди ва бир нечта адабий вакилларга юборди. Агент сотиб олгандан сўнг, агент ноширни сотиб олди. Бир йиллик изланишлар ва бир қатор ноширлар томонидан нашрдан воз кечганидан сўнг, агент ниҳоят китобни чоп этишга тайёр бўлган ноширни топди. Блоомсбури китобни 1996 йил августда таклиф қилди. Роулингнинг Гарри Поттер ҳақидаги биринчи китоби, Гарри Поттер ва Файласуфнинг Тоши (Гарри Поттер ва сеҳргарнинг тоши АҚШ унвонига сазовор бўлган) ёш ўғил ва қизларни, шунингдек катталарни ҳам ўзига жалб қилган ҳолда жуда машҳур бўлди. Жамоатчилик кўпроқ талаб қилар экан, Роулинг тезда олтита китоб устида ишлашга киришди, охиргиси 2007 йил июлда нашр этилди. 1998 йилда Wарнер Брос филм ҳуқуқларини сотиб олди ва шундан бери китоблардан жуда машҳур филмлар яратилди. Гарри Поттер суратлари туширилган китоблар, филмлар ва буюмлардан Роулинг дунёдаги энг бой одамлардан бирига айланди.\nЖ.К.Роулингнинг муваффақиятга эришишдаги 10 та қоидасини сизлар билан баҳам кўрмоқчимиз. Сизларга ҳам ёқади ва орзу-истакларингизни амалга оширишингизда тўхтамасдан ҳаракат қилишингизга туртки бўлади деган умиддамиз:\nМуваффақиятсизлик сизга ўзингизни кашф этишингизга ёрдам беради.\nЖ.К.Ровлинг 5 йил ичида мулти-миллионер статусига эришган.\nҒояларингиз устида ишланг.\nГарри Поттер шу пайтгача энг кўп нусхада (500 миллиондан ортиқ) сотилган китоб ҳисобланади.\nСизни, албатта, танқид қилишади.\nАсосий китобни ўқийдиган ўқувчилар аудиторияси ўғил болалар деб ҳисобланган ва агар асар муаллифи аёл киши эканлигини билишса, улар китобни ўқишни хоҳламасликлари мумкин эди. Шу боис нашриётдагилар унинг тўлиқ исми Жоанна Кетлин Роwлингни муқовага қўйишмади ва унинг ўрнига Ж.К.Роwлингни маъқул кўришди.\nҚаерда бошлаганингизни доим эсда сақланг.\nУ дементорларни яратаётганда клиник депрессияга тушиб қолган. 12 та нашриёт асарни нашр қилишдан бош тортган, бироқ бахтга қарши кичик Блоомсбурй нашриёти нашр қилишга рози бўлган.\nҲар доим бирор нима қилаётганингизда қўрқув ва хавотир бўлади.\nУнда 1990-йилда Гарри Поттер ғояси пайдо бўлган. Асарнинг 1-китобини 7 йилдан кейин ёзиб тугатган. Шу 7 йил ичида унинг онаси вафот этган, биринчи эри билан ажрашган ва жуда камбағал ҳолда яшаган.\nҲаёт фақат ютуқлар рўйхатидан иборат эмас.\n“Гарри Поттер” дунёнинг 70 дан ортиқ тилига таржима қилинган.\nМатонат билан давом эттиринг.\nУ Буюк Британиянинг ҳозирги кунда яшаётган ёзувчилари орасида бест-селлинг китоблари муаллифидир.\nОрзулар бир кун келиб ҳақиқатга айланади.\n2010-йилда у “Буюк Британиянинг энг нуфузли аёли” деб топилди.\nБиз янада яхшироқ тасаввур қилиш ва ўйлаш имкониятига эгамиз.\nГарри Поттер бугунги кунда 15 миллиард АҚШ долларига баҳоланган глобал бренд ҳисобланади.\nМуфаввақиятли инсонлар / бахтли оилалар ҳаётидан лавҳалар Бахтли оилалар ҳаётидан лавҳалар 30.03.2021 “Mahalla va oila” ilmiy-tadqiqot instituti Муфаввақиятли инсонлар / бахтли оилалар ҳаётидан лавҳалар Бахтли оилалар ҳаётидан лавҳалар 30.03.2021 “Mahalla va oila” ilmiy-tadqiqot instituti